
Text rozhodnutia
Súd: Krajský súd Trenčín Spisová značka: 19Co/922/2014 Identifikačné číslo súdneho spisu: 3209202454 Dátum vydania rozhodnutia: 19. 05. 2016 Meno a priezvisko sudcu, VSÚ: JUDr. Viera Škultétyová ECLI: ECLI:SK:KSTN:2016:3209202454.2 ROZSUDOK V MENE SLOVENSKEJ REPUBLIKY Krajský súd v Trenčíne v senáte zloženom z predsedníčky senátu JUDr. Viery Škultétyovej a sudkýň JUDr. Beáty Čupkovej a JUDr. Aleny Záhumenskej v právnej veci navrhovateľov 1/ U., 2/ U., navrhovatelia 1/ a 2/ zastúpení E. proti odporcovi R., zastúpeného E., o určenie vlastníctva, na odvolanie navrhovateľov 1/, 2/ proti rozsudku Okresného súdu Bánovce nad Bebravou zo dňa 21. októbra 2014, č.k. 4C/112/2009-542, takto r o z h o d o l : Rozsudok okresného súdu p o t v r d z u j e . Odporcovi náhradu trov odvolacieho konania n e p r i z n á v a . o d ô v o d n e n i e : Okresný súd svojím, v poradí druhým rozsudkom, zamietol návrh navrhovateľov 1/, 2/, ktorým sa domáhali určenia, že Z. P. - R., nar. XX.XX.XXXX, zomr. XX.XX.XXXX, bol ku dňu smrti vlastníkom nehnuteľnosti zapísanej na LV č. XXX v kat. úz. B. ako pozemok s parcelným číslom XXXX lesný pozemok o výmere 57.223 m2. Po oboznámení obsahu spisu, doplnení dokazovania v odvolacím súdom naznačenom smere a vykonaní ďalšieho dokazovania, súd prvého stupňa zistil, že z listu vlastníctva č. XXX, k.ú. B. vyplýva, že vlastníkom nehnuteľnosti parc. registra „C“ č. XXXX, výmera 57.223 m2 - lesné pozemky je odporca. Z predloženého Úradného osvedčenia a úmrtného listu (čl. 16 až 21), z pripojeného spisu Okresného súdu Trenčín, sp. zn. 29D/256/2005 je zrejmé, že Z. P.-R. zomrel XX.XX.XXXX vo Y. a navrhovateľka 1/ (bytom H.) a navrhovateľ 2/ (bytom R.) sú zákonnými dedičmi po Z. P. - R.. Okresný súd posudzoval, či navrhovatelia, ako do úvahy pripadajúci dedičia po Z. P.-R., majú v predmetnom konaní naliehavý právny záujem na takomto určení, t. j. na určení, že vyššie uvedená nehnuteľnosť bola ku dňu smrti vo vlastníctve poručiteľa Z. P.-R.. Navrhovatelia 1/ a 2/ svoj nárok na určenie, že Z. P.- R. bol ku dňu smrti vlastníkom predmetnej nehnuteľnosti, odôvodňujú tým, že túto nehnuteľnosť nadobudol Z. P.- R. na základe darovacej zmluvy od svojej matky dňa 01.07.1919 (nehnuteľnosť vedenú ako parcela č. XXXX - les o výmere 57.223 m2 v kat. úz. B., zapísanú v PKV č. X v kat. úz. B.). Vlastníctvo nadobudol konštitutívne zápisom do pozemkovej knihy dňa 03.07.1919. Z. P.- R., teda ich právny predchodca, za života s predmetnou nehnuteľnosťou nenakladal, nepreviedol ju na tretiu osobu, ani ju nedaroval, a teda až do svojej smrti bol jej výlučným vlastníkom, o čom svedčí aj zápis v pozemnoknižnej vložke č. X., k.ú. B.. V súčasnosti je na liste vlastníctva ako vlastník tejto nehnuteľností zapísaný odporca. Po vykonanom dokazovaní sa nepreukázalo tvrdenie odporcu, že nehnuteľnosť, ktorá je predmetom tohto konania, bola zabraná v zmysle zákona č. 215/1919 Zb. zo dňa 16.04.1919 o zabraní veľkého majetku pozemkového (tzv. záborový zákon), a že sporná nehnuteľnosť podliehala revízii, ktorá prebehla podľa zákona č. 142/1947 Zb. o revízií prvej pozemkovej reformy. S uvedeným sa stotožnil aj odporca. Ani po doplnení dokazovania v smere, ktorý naznačil odvolací súd, sa nepodarilo konfiškačné rozhodnutie - Rozhodnutie Predsedníctva SNR č. 7387/1945 zo dňa 14.08.1945 (prípadne iné rozhodnutie o konfiškácii majetku vo vlastníctve osoby Z. P. R.) zadovážiť, zabezpečiť. Z vykonaného dokazovania je nesporné, že právny predchodca navrhovateľov opustil nehnuteľnosti v k.ú. B. v roku 1945 (v marci 1945 spolu s manželkou a deťmi). Zo zápisnice Miestneho národného výboru v V. číslo X.XXX/XX zo dňa 21.06.1945 (č.l. 158-160), ktorá bola spísaná vo veci zaistenia majetku, ktorý podľa vyhl. č. 24 zo dňa 10.03.1945 bol navrhnutý na konfiškáciu podľa nariadenia zo dňa 27.02.1945 číslo 4 Sb. n. SNR vyplýva bydlisko vlastníka, a to, že adresa Z. P. R. je od 27.03.1945 neznáma a ďalej tiež, že majetok vlastníka v obci - katastrálnom území - B., ktorý bol dnešným dňom (21.06.1945) zaistený, a že majetok vlastník opustil dňa 27.03.1945 (evakuoval s rodinou na neznáme miesto). Z listiny označenej ako XXXX osobný popis vlastníka - Príloha k návrhu na konfiškáciu majetku (č.l. 161 - 162) vyplýva, že Z. P. R. sa narodil dňa XX.XX.XXXX v V., okres V., bydlisko V., štátna príslušnosť československá, užíval v rodinnom styku jazyk nemecký, maďarský, francúzsky a anglický, priznal pri poslednom sčítaní ľudu národnosť maďarskú, ďalej sú v tejto listine opísané dôvody a dôkazy, pre ktoré treba vlastníka majetku považovať za zradcu alebo nepriateľa slovenského národa. Zo zápisnice Povereníctva pôdohospodárstva a pozemkovej reformy, sekcia „B“ pozemková reforma v L. (č.l. 166 - 168) zo dňa 13.06.1946 o prevzatí lesného majetku býv. majiteľov Z. P.-R., obyv. F. do držby a úžitku Československé štátu (Ústredného riaditeľstva štátnych lesov). Ide o lesné nehnuteľnosti, ktoré ležia v kat. území B., J., J., E.. Predmetný majetok bol rozhodnutím Predsedníctva Slovenskej národnej rady skonfiškovaný podľa nariadenia čís. 104/1945 Sb.n. SNR. Tento lesný majetok sa dnešným dňom (13.06.1946) preberá a prideľuje podľa § 11 nariadenia čís. 104/1945 Sb.n. SNR do držby a úžitku Ústredného riaditeľstva štátnych lesov, spolu s okrajovými enklávami. Zo všetkých týchto dôkazov vyplýva, že právny predchodca navrhovateľov spĺňal podmienky, aby celý jeho majetok bol skonfiškovaný, a že ku konfiškácii majetku právneho predchodcu navrhovateľov (a to aj v katastrálnom území B., kde sa nachádza sporná nehnuteľnosť) došlo. Uvedené mal súd preukázané z listín predložených odporcom a listín Slovenského národného archívu a štátnych archívov, ktoré vo veci zabezpečil súd. Z listiny na č.l. 172 vyplýva, že Exponovaná inšpekcia štátnych lesov pod č. XXXX-II. - XXXX dňa 12.11.1946 zaslala povereníctvu pôdohospodárstva a pozemkovej reformy VII. odbor L. hlásenie prevzatia skonfiškovaných majetkov, týka sa skonfiškovaných majetkov prevzatých do vlastníctva štátu a majetkov pod vynútenou správou na meno Z. P. - R., F., V. s dátumom prevzatia 13.06.1946. Ďalší listinný dôkaz - Povereníctvo pôdohospodárstva a pozemkovej reformy sekcia A-VIII. Ústredné riaditeľstvo štátnych lesov upozornilo odbor II./B povereníctvo a pôdohospodárstva pozemkovej reformy, že z lesného konfiškátu Z. P. - R. na F. nedávajú k dispozícii žiadnu čiastku pre drobný prídel, pre občanov Obce B., alebo M. alebo okolí obce týchto konfiškátov a tieto majetky zostávajú v celosti štátu. Povereníctvo SNR pre pôdohospodárstvo a pozemkovú reformu pod č. VIII./6-1669/1945 zo dňa 31.07.1945 zaslalo prezídiu povereníctva SNR pre pôdohospodárstvo a pozemkovú reformu - oddelenie B Zápisnicu zo dňa 21.06.1945 napísanú v V. o zaistení majetku Z. P. - R. 100 % pre lesné hospodárstvo F., vrátane k.ú. B. s tým, že vlastník opustil majetok dňa 27.03.1945 - evakuoval s rodinnou na neznáme miesto, bol navrhnutý na konfiškáciu podľa nariadenia zo dňa 27.02.1945 č. 4 Sb. SNR. Ďalší listinný dôkaz - Povereníctvo SNR pre pôdohospodárstvo a pozemkovú reformu dňa 17.08.1945 pod číslom VIII/6/-1908/1945 zaslalo prezídiu Povereníctva SNR Návrh na konfiškáciu lesného majetku Z. P.-R. „F.“ so Zápisnicou na zaistenie jeho majetku s tým, že navrhuje vo zvláštnej klauzule ustanoviť, že konfiškácii podliehajú všetky pôdohospodárske majetky postihnutých , teda aj majetky z tej - ktorej príčiny v súpise neuvedené. Z. P. - R. bolo zaslané dňa 03.01.1946 pod č. XXXXXXX/XX-X/B upovedomenie, že predsedníctvo SNR na svojom zasadnutí 14.08.1945 sa uznieslo na návrh Povereníctva pre pôdohospodárovo a pozemkovú reformu predložený po dohode s Povereníctvom pre veci vnútorné, že sa konfiškuje podľa ods. 1/A, 1/D § 1 Nariadenia SNR zo dňa 23.08.1945 č. 104/1945 Sb. NSR s okamžitou platnosťou a bez náhrady pre účely pozemkovej reformy všetok pôdohospodársky majetok Z. P. - R. a Y. J., rodenej L. C. P. - R. v Obci E.. Taktiež z listín doručených súdu Ministerstvom vnútra Slovenskej republiky, Štátnym archívom v X., ktorý doručil súdu osvedčené kópie spisov Čd 387/1948, Čd 984/1946 a Čd 155/1962, z ktorých vyplýva, že Povereníctvo pôdohospodárstva a pozemkovej reformy - sekcia „B“, pracovná skupina pre pozemkovú reformu v V. navrhuje Okresnému súdu v Topoľčanoch v pozemkovej knihe vyznačiť, že nehnuteľnosti Z. P. R. v celosti boli konfiškované. Taktiež z listín, ktoré súd zabezpečil po vrátení veci odvolacím súdom, konkrétne zo spisu Ministerstva vnútra Slovenskej republiky, Slovenský národný archív onačeného ako Spis Finančnej prokuratúry v L. Ln 2/26-IV a Spis Finančnej prokuratúry v L. Ln 2/19-IV je zrejmé, že majetok osoby Z. P.-R. bol konfiškovaný. V listine tohto spisu zo dňa 18.01.1947, označenej ako Koncept I. vec Z. P.-R., V. - konfiškát, Žaloba proti R.. J. pre Kčs 1.500.000 je uvedené, že „všetky nehnuteľnosti Z. P. R. boli rozhodnutím Predsedníctva SNR čís. 7387/1945 zo dňa 14.08.1945 skonfiškované podľa nar. čís. 104/1945 Sb. n. SNR.“ A ďalej sa v tejto listine uvádza: „Je právne irelevantné, že v spomenutom rozhodnutí (ktorého odpis v prílohe zasielam) je uvádzané len kat. úz. E. a nie aj kat. úz. V., pretože kritériom pre vyslovenie konfiškácie pre vyslovenie konfiškácie podľa cit. nar. je národnosť toho ktorého vlastníka.“ Ďalej konfiškácia, ktorá nastáva zo zákona, konkrétne konfiškácia majetku osoby Z. P. R., vyplýva aj listinného dôkazu - zo znenia listiny zo spisu Ministerstva vnútra Slovenskej republiky, onačeného ako Spis Konfiškačné rozhodnutie UP SNR č. 7387/1945 zo dňa 03.12.1945 (k č. 1812) 1945-I/B zo dňa 17.08.1945), konkrétne z listiny zo dňa 17.08.1945 Úradu predsedníctva Slovenskej národnej rady č. 1812/1945-I./B. nazvaného „Rozhodnutie o konfiškácii pôdohospodárskeho majetku“ adresovaného Národnému výboru v V., v ktorej sa uvádza že „Podľa rozhodnutia predsedníctva SNR zo dňa 07.08.1945, vyneseného na návrh Povereníctva SNR pre pôdohospodárstvo a pozemkovú reformu, podaný v dohode s Povereníctvom pre veci vnútorné, konfiškuje sa v zmysle nariadenia č. 4/ 1945 Sb.n. SNR dňom 01.03.1945 pôdohospodársky majetok Z. P.-R. a Y. J. rod. L. v kat. území V.-E. ako majetok osôb národnosti nemeckej. Skonfiškované nehnuteľnosti Vám dnešným dňom na tvari miesta odovzdajú zástupcovia povereníctva SNR pre pôdohospodárstvo a pozemkovú reformu v L., aby ste tieto použili na zriadenie hospodárskej školy a pre ciele pozemkovej reformy. Pôdu túto rozdeľte podľa ustanovení § 5 uvedeného nariadenia spravodlivo a podľa zásad demokratických, aby ste takto pôdu nepriateľov Československej republiky odovzdali do držby a úžitku slovenského ľudu.“ Na základe týchto dôkazov a na základe, že konfiškácia nastávala ex lege a súčasne tiež ex tunc, čo je dané právnou povahou a dikciou § 1 ods. 1 Nariadenia SNR č. 104/1945 Sb. n. SNR a nariadenia SNR č. 4/1945 Sb. n SNR („s okamžitou platnosťou a bez náhrady ... sa konfiškuje“) a v súvislosti ustanoveniami upravujúcimi ich účinnosť, majetok právneho predchodcu navrhovateľov 1/ a 2/ konfiškáciou nadobudol odporca, resp. jeho predchodca Československý štát. Iný skorší spôsob nadobudnutia vlastníctva odporcom, resp. jeho predchodcom v konaní nebol preukázaný, a ani nevyplýva z listín preukazujúcich vlastníctvo v tom čase, t. j. pozemnoknižnej vložky č. X k.ú. B.. Ak boli podmienky konfiškácie splnené, nastala konfiškácia ipso iure, bez ohľadu na existenciu rozhodnutí vyslovujúcich, že ku splneniu týchto podmienok došlo. Nevyžadovalo sa vydanie deklaratórneho aktu, tento musel byť vydaný iba v prípade, ak bola vec sporná, predovšetkým, ak požiada o rozhodnutie vlastník dotknutej nehnuteľnosti, alebo ak pochybnosti má konfiškačná komisia (predtým Povereníctvo Slovenskej národnej rady pre pôdohospodárstvo a pozemkovú reformu a vtedy o jeho návrhu rozhodlo Predsedníctvo Slovenskej národnej rady). Administratívne rozhodnutie o tom, či spadá určitá osoba (jej majetok) pod konfiškačný režim, však skutočne bolo treba len vtedy, ak nastala pochybnosť. Pre každý jednotlivý prípad toto rozhodnutie nutné nebolo. Pokiaľ pochybnosť nebola ani na strane príslušného orgánu verejnej správy, ani na strane osoby postihnutej konfiškáciou (právny predchodca navrhovateľov opustil republiku v priebehu 2. svetovej vojny. 27.03.1945), nebolo nutné v takomto prípade vydávať rozhodnutie o konfiškácii. Konfiškačné dekréty ex lege založili právny dôvod nadobudnutia vlastníctva, štát konfiškáciou nadobúdal vlastníctvo ipso iure, t. j. bez intabulácie. Aj keď v priebehu konania odporca listinami preukázal, že vo veci konfiškácie majetku právneho predchodcu navrhovateľov bolo vydané o konfiškácii administratívne rozhodnutie, toto rozhodnutie sa ani po doplnení dokazovania nepodarilo súdu zabezpečiť a nepreložili ho ani účastníci konania. Právna istota všetkých osôb, ako i zachovanie nevyhnutnej autority štátu vyžadujú, aby právoplatné rozhodnutia súdu, či správneho orgánu, na ktorých základe bola určitá osoba pozbavená vlastníctva veci, boli nespochybniteľnou právnou skutočnosťou, majúcou účinky do budúcna bez ohľadu na to, či písomné vyhotovenie takéhoto aktu existuje doposiaľ. V opačnom prípade by totiž bolo možné uplatniť tvrdenie o jeho vadách, tiež po tom, ako uplynula lehota na jeho skartovanie, alebo boli zničené, alebo stratené, čo sa javí ako i prípad danej veci. Súčasný, v katastri zapísaný vlastník nielen pre dlhú dobu, ktorá uplynula od straty vlastníckeho práva osoby, resp. jej právnych nástupcov, ktorí sa ho dnes prostredníctvom tejto určovacej žaloby domáhajú, by bol spochybnením dôležitosti a závažnosti zápisov v katastri jednostranne znevýhodnený, lebo vo väčšine prípadoch nemôže vyhovieť požiadavkám na preukázanie skutočností, ktoré nastali pred viac ako polstoročím. Z listinných dôkazov, nachádzajúcich sa v spise, jednoznačne vyplýva, že štát potom, ako na základe konfiškácie nadobudol vlastníctvo, toto prevzal (vrátane nehnuteľnosti, ktorá je predmetom tohto súdneho konania) dňa 13.06.1946 (podľa nariadenia č. 104/1945 Sb. n. SNR), t. j. v období rokov 1945 - do 25.02.1948, čo znamená, že reštitučné predpisy na uvedenú vec nedopadajú a nie je právne významné skúmať vzťah reštitučných predpisov (lex specialis) a Občianskeho zákonníka (lex generalis) vyjadrený v zásade lex specialis derogat legi generali. V rámci reštitúcie nie je možné získať späť vlastnícke právo k majetku, ktorý bol skonfiškovaný, lebo by šlo o neprípustné rozširovanie reštitučných dôvodov o ďalšie dôvody, ktoré nemajú oporu v reštitučných predpisoch, zmiernenie následkov majetkových krívd spôsobených konfiškáciu reštitučné predpisy neupravujú, a teda neumožňujú. Ani po doplnení dokazovania súdom - dopytom na archívy, súdu nebola predložená listina a nepredložili ju ani účastníci konania, a to rozhodnutie Predsedníctva SNR č. 7387/1945 zo dňa 14.08.1945 (prípadne iné rozhodnutie), z ktorého by bolo možné vyvodiť pochybnosť, že právny predchodca navrhovateľov nepatril medzi osoby, ktorých majetok sa konfiškuje, a ktorý majetok (všetok majetok) bol osobe Z. P. R. aj skonfiškovaný ako osobe nemeckej národnosti, ako vyplýva z vyššie uvedených listín. Aj v tejto súvislosti okresný súd však poukazuje, že ak by tu aj taká pochybnosť bola, nie je o tejto pochybnosti v súčasnosti oprávnený konať súd, a to práve z dôvodu, že orgány, ktoré mohli rozhodnúť o tom, či sa konfiškácia na určitú osobu alebo majetok vzťahuje, boli výlučne administratívne orgány a režim konfiškácie nespadal do právomoci súdu v tom zmysle, či sú podmienky konfiškácie splnené alebo nie. Okresný súd mal vykonaným dokazovaním preukázané, že majetok (všetok majetok) osoby Z. P. R. bol skonfiškovaný štátom na základe nariadení č. 4/1945 Sb.n. SNR a č.104/1945 Sb. n SNR a štátom aj prevzatý, a to dňa 13.06.1946, o čom svedčí listina Zápisnica Povereníctva pôdohospodárstva a pozemkovej reformy, sekcia „B“ pozemková reforma v L. (č. l. 166 - 168) zo dňa 13.06.1946 o prevzatí lesného majetku býv. majiteľov Z. P.-R., obyv. F. do držby a úžitku Československé štátu (Ústredného riaditeľstva štátnych lesov). Okresný súd mal v konaní preukázané i to, že o tom, že právny predchodca navrhovateľov (jeho majetok) spadá pod konfiškačný režim, bolo vydané rozhodnutie, a to na základe listín nachádzajúcich sa v Slovenskom národnom archíve ako spis Finančná prokuratúra č. Ln 2/65- IV - Najvyšší súd v Brne k číslu Co II 353/49, spis Finančná prokuratúra č. Ln 2/19-IV, spis Finančná prokuratúra č. Ln 2/26-IV, Konfiškačné rozhodnutie UP SNR č. 7387/1945 zo dňa 03.12.1945 (k č. 1812) 1945-I/B zo dňa 17.08.1945), ktoré preukazujú, že takéto rozhodnutie bolo skutočne vydané (a proti ktorému vzhľadom na § 1 ods. 3 nar. č. 4/1945 Sb.n. SNR (ktorý platil v čase vydania tohto rozhodnutia) opravný prostriedok nebol prípustný a sťažnosť na Najvyšší správny súd vylúčená a takéto rozhodnutie bolo možné doručovať aj verejnou vyhláškou, vzhľadom na ustanovenia o doručovaní vtedy platných predpisov, konkrétne vládne nariadenie č. 8/1928 Sb. (správny poriadok), keďže, ako bolo v konaní preukázané, právny predchodca navrhovateľov 27.03.1945 územie štátu opustil a od tohto dňa jeho adresa bola neznáma). Na základe týchto skutočností a zisteného skutkového stavu veci je okresný súd názoru, že navrhovatelia na požadovanom určení nemajú naliehavý právny záujem i z toho pohľadu, že právne vzťahy navrhovateľov a ich právneho predchodcu boli dotknuté pred takmer siedmimi desiatkami rokov, nie v súčasnosti, resp. v blízkej minulosti a prostredníctvom žaloby o určenie vlastníckeho práva a spochybňovaním aktov, v dôsledku ktorých právo zaniklo, uvádzajú do neistoty súčasného vlastníka, pričom žaloba určovacia je nástrojom prevencie a nie nástrojom, ktorým majú byť nahradené právne prostriedky ochrany, ktoré vo svojej dobe neboli právnym predchodcom navrhovateľov využité (keďže ako v konaní bolo preukázané, opustil územie štátu na neznáme miesto a svojho vlastníckeho práva sa nedomáhal). Okresný súd mal preukázané, že právny predchodca nevyužil žiadne právne prostriedky na ochranu vlastníckeho práva. Právny predchodca musel vedieť, že konfiškácia jeho majetku nastane, keďže, ako bolo v konaní preukázané, k národnosti (k nemeckej alebo maďarskej národnosti), s ktorou sa konfiškácia spájala a vo vzťahu k takejto osobe nastala, sa prihlásil pri sčítaní ľudu. Neobstojí tvrdenie navrhovateľov, že o tom, že ani oni, ani ich právny predchodca, nemali vedomosť, že majetok ich právneho predchodcu podliehal konfiškácii, a teda, že majetok sa stal vlastníctvom štátu práve na základe konfiškácie. Otec navrhovateľov spolu s rodinou opustil územie Československého štátu už v čase, keď nariadenie č. 4/1945 Sb. N. SNR bolo účinné. Návrhom navrhovateľov má byť spochybnená zákonnosť pred 70-timi rokmi realizovaných verejnoprávnych postupov (ktoré vtedy neboli žiadnym spôsobom napádané, spochybňované), čo nie je možné považovať za nastolenie právnej istoty na strane navrhovateľov, ale za narušenie právnej istoty na strane súčasného vlastníctva. V tejto súvislosti okresný súd poukazuje, že akékoľvek úvahy o správnosti, resp. nesprávnosti ustanovení nariadenia nie sú namieste, pretože sú súčasťou právneho poriadku Slovenskej republiky. Prijatie Ústavy z 01.09.1992 neznamenalo okamžitý vznik právneho poriadku, ktorý by vo všetkých smeroch a oblastiach po novom reguloval vzťahy v Slovenskej republike, ale ústavodarca sa priklonil k princípu recepcie (prevzatiu) dovtedajšieho právneho poriadku, pričom prechodné a záverečné ustanovenie Ústavy v čl. 152 ods. 1 ustanovuje, že ústavné zákony, zákony a ostatné všeobecne záväzné právne predpisy zostávajú v Slovenskej republike v platnosti, ak neodporujú Ústave. Keďže orgánom oprávneným rozhodovať v týchto veciach je ústavný súd, ktorý dosiaľ nevyslovil nesúlad týchto nariadení s Ústavou, tieto sú súčasťou nášho právneho poriadku. Okresný súd vyslovil názor, že ak by bolo v záujme, aby bolo možné aj po tak dlhej dobe umožniť dotknutým osobám domôcť sa opätovne prinavrátenia vlastníckeho práva (ktoré bolo na základe konfiškácie odňaté), takúto možnosť by upravovali priamo reštitučné predpisy, čo sa však nestalo a obdobie konfiškácií podľa nar. č. 4/1945 a č.104/1945 Sb. n. SNR do rozhodného obdobia pre uplatnenie práv na základe reštitučných predpisov uvedené nie je. Právna istota všetkých osôb a zachovanie nevyhnutnej autority štátu vyžaduje, aby právoplatné rozhodnutia súdu, či správneho orgánu, na ktorých základe určitá osoba nadobúda, alebo je pozbavená vlastníctva veci, bolo nespochybniteľnou právnou skutočnosťou, majúcou účinky do budúcna bez ohľadu na to, či písomné vyhotovenie takéhoto aktu doposiaľ existuje. V opačnom prípade by totiž bolo možné uplatniť tvrdenia o vadách v zapätí potom, čo prebehla doba ich skartácie, boli zničené, alebo stratené. V konkrétnom prípade nič neranilo právnemu predchodcovi navrhovateľov, ako osoby pozbavenej vlastníctva (na základe zákona), domáhať sa svojich práv v tom čase, keď k tomu malo dôjsť a preukázať tak, že nespĺňa podmienky pre pozbavenie vlastníctva celého majetku podľa nariadení o konfiškácii majetku. Sám právny predchodca navrhovateľov však žiadnym spôsobom nespochybnil, že nie je osobou, na ktorú sa vzťahujú nariadenia o konfiškácii majetku a nespochybňujú to ani samotní navrhovatelia v tomto konaní a z tohto okresný súd ustálil, že za stavu - skonfiškovaného majetku právneho predchodcu, na základe čoho sa bez pochybnosti stal odporca, resp. jeho právny predchodca 01.03.1945 vlastníkom spornej nehnuteľnosti a túto nehnuteľnosť aj prevzal dňa 13.06.1946, nie je daný naliehavý právny záujem navrhovateľov na určení, že v čase smrti (1973) bol ich právny predchodca vlastníkom spornej nehnuteľnosti, a to z dôvodu, že takmer 30 rokov predtým bol vlastníctva tejto nehnuteľnosti pozbavený na základe zákona (o konfiškovaní ) a nikto predtým (ani sám právny predchodca navrhovateľov) nevyužil možnosť domáhať sa odstránenia zásahov do svojho vlastníckeho práva podľa vtedy platných predpisov a ani teraz. V súčasnosti navrhovatelia svojím návrhom nespochybňujú v konaní preukázaný dôvod odňatia vlastníckeho práva ich právneho predchodcu, okrem toho, že oni sami nedisponujú konfikačným rozhodnutím (s odôvodnením, že sa v archívoch nenachádza), čo ale neznamená, že neexistovalo, a o existencii ktorého svedčia nespočetné listinné dôkazy, vykonané v tomto konaní - listiny z obdobia do 25.02.1948. Za takéhoto skutkového a právneho stavu nie je možné zvrátiť predmetný stav prejednaním určovacej žaloby, ktorý spôsob si zvolili navrhovatelia, a to aj vzhľadom na platný systém reštitučných predpisov, pretože, ak by to tak bolo, umožňovali by to priamo tieto reštitučné predpisy. Na uvedenom závere nič nemení skutočnosť, že do evidencie nehnuteľnosti bol odporca zapísaný (a to nulitným právnym aktom, ako tvrdia navrhovatelia) ako vlastník neskôr, v období rozhodnom pre uplatnenie práv vyplývajúcich z reštitučných predpisov, keďže toto vlastnícke právo nadobudol už dňom 01.03.1945 na základe zákona. I z obsahu samotnej listiny - Prídelovej listiny zo dňa 03.10.1961 vyplýva, že ide o prídel konfiškovaného majetku, keďže vo svojom znení obsahuje odkaz na predpisy o konfiškáciách (platných v čase jej vydania, t. j. nar. č. 104/1945 Zb. n. SNR). Prídelová listina ako taká nie je právny akt, na základe ktorej dochádza k odňatiu vlastníctva pôvodnému vlastníkovi, ale je iba titulom na pridelenie majetku, pričom štát mohol prideľovať len taký majetok, ktorý v čase prídelu už vlastnil. Teda, ak by aj v konaní bolo preukázané, že prídelová listina bola nulitným právnym aktom (ako tvrdia navrhovatelia) a štát by nenadobudol vlastnícke práva na jej základe, v takom prípade by bolo možné pripustiť, že vlastníctvo nadobudol bez právneho dôvodu, prichádzala by do úvahy aplikácia reštitučných predpisov, avšak za podmienky že štát toto vlastníctvo inak a skôr nenadobudol, ale odporca - R., resp. jeho predchodca, vzhľadom na vykonané dokazovanie, toto vlastníctvo nadobudol v období (do 25.02.1948), na ktoré sa predpisy o náprave spáchaných majetkových krívd nevzťahujú. Aj keď sa navrhovatelia bránili, že v prípade vlastníckeho práva ide o právo, ktoré sa nepremlčuje, v konaní nepreukázali, že im toto vlastnícke právo v súčasností patrí, minimálne svedčí a v súčasnosti majú naliehavý právny záujem na takom určení, keď toto vlastnícke právo na základe zákona (o konfiškácii) svedčí odporcovi. Samotná skutočnosť, že odporca je v súčasnosti vedený ako vlastník spornej nehnuteľnosti bez ďalšieho nepreukazuje, že navrhovatelia majú naliehavý právny záujem na určovacej žalobe, a že ich postavenie bez tohto určenia neisté. Určovacia žaloba podľa § 80 písm. c) O.s.p. má preventívny charakter, prichádza do úvahy vtedy, keď jej prostredníctvom možno eliminovať stav ohrozenia práva alebo neistoty v právnom vzťahu, pričom k zodpovedajúcej náprave nemožno dospieť iným spôsobom, avšak náprava musí byť prípustná. Okresný súd je názoru, že to tak nie je práve z toho dôvodu, akým spôsobom a kedy odporca, ktorý je v súčasnosti vlastníkom spornej veci, vlastníctvo nadobudol, a to na základe zákona a je názoru, že len na základe zákona, nie rozhodnutím súdu v občianskom súdnom konaní na základe podanej žaloby (dedičov osoby, ktorá bola pozbavená vlastníctva o tom, či tu právny vzťah alebo právo podľa ust. § 80 písm. c) O.s.p.), by bolo možné toto vlastníctvo tejto osobe prinavrátiť, čo sa však do dnešného dňa, vzhľadom na samotný platný systém reštitučných predpisov nestalo (reštitučný zákon zmiernenie následkov majetkových krívd spôsobených konfiškáciou neupravuje, a teda neumožňuje). Na základe týchto skutočností okresný súd návrh zamietol. Aj keď podľa ustálenej judikatúry, ak súd zamieta žalobu na určenie, či tu právo alebo právny vzťah je, alebo nie je, pre nedostatok naliehavého právneho záujmu na takomto určení je vylúčené, aby súd súčasne preskúmal žalobu z vecnej stránky, okresný súd poukázal, že vzhľadom na okolnosti tejto veci bolo potrebné pri posudzovaní naliehavého právneho záujmu zaoberať sa tiež niektorými otázkami, majúcimi vzťah k meritu veci. Právne svoje rozhodnutie odôvodnil ust. § 1 až 5, § 14 nariadenia Predsedníctva Slovenskej národnej rady č. 4/1945 Sb., § 1 ods. 1, ods. 2, ods. 3, ods. 3a, ods. 7, § 26 ods. 1, ods. 2 Nariadenia SNR č. 104/1945 Sb., § 80 písm. c) O.s.p. O trovách konania rozhodol podľa § 151 ods. 1, ods. 7, § 142 ods. 1 O.s.p. tak, že navrhovateľom 1/, 2/ uložil povinnosť zaplatiť odporcovi spoločne a nerozdielne náhradu trov konania vo výške 100 % s tým, že o výške náhrady trov konania rozhodne samostatným uznesením. Proti tomuto rozsudku v zákonom stanovenej lehote podali odvolanie navrhovatelia 1/, 2/ a domáhali sa, aby odvolací súd rozsudok súdu prvého stupňa zmenil a ich návrhu v celom rozsahu vyhovel, alternatívne, aby napadnutý rozsudok zrušil a vec vrátil súdu prvého stupňa na ďalšie konanie. Uplatnili odvolací dôvod podľa § 205 ods. 2 písm. d), písm. f) O.s.p. Vytýkali súdu prvého stupňa jeho názor, že na požadovanom určení nepreukázali naliehavý právny záujem v zmysle § 80 písm. c) O.s.p. Uviedli, že súd prvého stupňa si nad rámec svojich zákonných oprávnení prisvojil právomoc posudzovať, čo je a čo nie je primeranou dobou na uplatňovanie si vlastníckych práv súdnou cestou s tým, že podanie vlastníckej žaloby nie je ohraničené žiadnou lehotou, možno ju teda podať kedykoľvek, a to s poukazom na nepremlčateľnosť vlastníckeho práva (§ 100 ods. 2 veta prvá Občianskeho zákonníka). Rozhodnutie súdu prvého stupňa, že k zásahu do ich vlastníckych práv došlo v dávnej minulosti, je bezprecedentný a právne neodôvodniteľný svojvoľný postup bez opory v zákone a v judikatúre. Podľa ich názoru, pokiaľ je odporca zapísaný v katastri nehnuteľností ako vlastník a neexistuje žiadny iný spôsob, ako sa domôcť ochrany svojho vlastníckeho práva okrem určovacej žaloby, je z publikovanej judikatúry jednoznačné, že existuje naliehavý právny záujem na určení vlastníctva. Poukázali na rozhodnutie Najvyššieho súdu Slovenskej republiky, sp. zn. 1Cdo/56/2003, 7Cdo/2075/1994, 4Cdo/49/2003 a zdôraznili povinnosť súdu vec riadne prejednať a rozhodnúť, koho v rámci určovacej žaloby považuje za vlastníka, a to bez ohľadu na to, či k zásahu do vlastníckych práv došlo v blízkej minulosti alebo pred desiatkami rokov. Poukazovali na ďalšiu judikatúru k ust. § 80 písm. c) O.s.p. v Súbore rozhodnutí súdov Českej republiky - C.H. Beck pod číslom R 221/2001, Zborníka stanovísk, správ a rozhodovaní súdov a súdnych rozhodnutí NS ČSSR, ČSR a SSR 1970 - 1983, zväzok IV. strana 176. Ďalej uviedli, že ich nárok na určenie vlastníctva odvodzujú okrem iného od zápisu v pozemnoknižnej vložke č. X, k.ú. B., z ktorého vyplýva, že ich právny predchodca dňa 03.07.1919 nadobudol vlastníctvo k spornej nehnuteľnosti, a že o svoje vlastníctvo neprišiel minimálne do roku 1964, do ktorého sa vykonávali zápisy do pozemkovej knihy. Prídelová listina, vydaná ONV V. a zapísaná pod č.d. XXXX/XXXX, sa netýka spornej parcely č. XXXX. Mali za to, že pokiaľ ich právny predchodca je ako vlastník nehnuteľností zapísaný v pozemnoknižnej vložke, ktorá je nesporne verejnou listinou a odporca je zapísaný ako vlastník na liste vlastníctva, ide o prípad tzv. duplicitného vlastníctva, kedy zápis svedčí dvom rôznym osobám. V tejto súvislosti poukázali na rozhodnutie Najvyššieho súdu Slovenskej republiky, sp. zn. 2Cdo/163/2005, z ktorého vyplýva, že v prípade duplicitného zápisu je vždy daný naliehavý právny záujem na požadovanom určení vlastníckeho práva. Vzhľadom na uvedenú judikatúru a skutkový stav danej veci vyslovili jednoznačný záver, že je daná existencia naliehavého právneho záujmu na určení ich vlastníckeho práva. V tomto videli pochybenie súdu prvého stupňa a dôvod na zrušenie napadnutého rozsudku podľa § 221 ods. 1 písm. h) O.s.p. Napriek záveru, že na požadovanom určení nie je daný naliehavý právny záujem, súd prvého stupňa uviedol v odôvodnení svojho rozhodnutia, že sporná nehnuteľnosť bola ich právnemu predchodcovi skonfiškovaná, ktorý záver nemá oporu vo vykonanom dokazovaní. Za nesprávny považovali záver súdu prvého stupňa, že na konfiškáciu majetku nebolo potrebné vydať administratívne rozhodnutie, čo je v rozpore s právnymi predpismi, ktoré v roku 1945 upravovali problematiku konfiškácií a tento záver súdu prvého stupňa hodnotia ako snahu za každú cenu pomôcť odporcovi v legalizácii jeho vlastníckeho práva, keď zo samotného priebehu konania vyplýva, že odporca nedisponuje žiadnym právnym titulom, na základe ktorého vlastnícke právo k spornej nehnuteľnosti nadobudol. Trvali na tom, že majetok ich právneho predchodcu nebol skonfiškovaný a vytýkajú súdu prvého stupňa, že neustálil, na základe ktorého konkrétneho právneho predpisu malo dôjsť ku konfiškácii, keď na konfiškáciu lesného majetku sa vzťahovalo Nariadenie predsedníctva SNR č. 4/1945 Zb. zo dňa 27.02.1945, účinné od 01.03.1945, ktoré bolo zrušené nariadením SNR č. 104/1945 zo dňa 23.08.1945, ktorých zásadný rozdiel je vo vymedzení príslušnosti štátnych orgánov, ktorí mali o konfiškácii rozhodovať. Podľa nariadenia č. 4/1945 Zb. o tom, ktoré osoby treba považovať za osoby nemeckej, či nemeckej národnosti za zradcov a nepriateľov slovenského národa, ako aj o tom, či možno pripustiť výnimku z konfiškácie, rozhodovalo Predsedníctvo SNR na návrh Povereníctva SNR pre pôdohospodárstvo a pozemkovú reformu po dohode s Povereníctvom SNR pre veci vnútorné a proti jeho rozhodnutiu sa nepripúšťal žiadny opravný prostriedok a ani sťažnosť na Najvyšší správny súd. Podľa nariadenia č. 104/1945 Sb. rozhodovalo taktiež spočiatku Predsedníctvo SNR, avšak novelou tohto nariadenia č. 64/1946 Sb. a č. 89/1947 Sb. o konfiškácii rozhodovala konfiškačná komisia kreovaná podľa § 1 ods. 8 citovaného nariadenia, ktoré rozhodnutie bolo možné napadnúť odvolaním na Zbor povereníkov (§ 1 ods. 13 nariadenia č. 104/1945 Sb.), ktorý mohol rozhodnutie komisie potvrdiť, zmeniť, alebo zrušiť a na návrh Povereníka pôdohospodárstva a pozemkovej reformy mohol povoliť odklad až do konečného rozhodnutia (§ 1 ods. 14 citovaného nariadenia). Pokiaľ súd prvého stupňa neustálil ani len základnú vec, podľa ktorého konkrétneho právneho predpisu mal byť majetok ich otca skonfiškovaný, zaťažil konanie vadou spočívajúcou v nepreskúmateľnosti napadnutého rozsudku. Ďalšieho pochybenia sa súd prvého stupňa dopustil tým, že bez ďalšieho konštatoval, že ich právny predchodca spĺňal podmienky na konfiškáciu, pričom na uvedený záver nevykonal žiadne dokazovanie, nezisťoval, aký jazyk užíval ich právny predchodca v rodinnom styku, nezisťoval, či bol po vyhlásení autonómie Slovenska organizovaný v maďarskej alebo nemeckej politickej strane a už vôbec nezisťoval, k akej národnosti sa prihlásil pri poslednom sčítaní ľudu. Napriek tomu dospel k záveru, že podmienky na konfiškáciu ich otec spĺňal. O tom, že súd prvého stupňa podmienky konfiškácie neskúmal, svedčí i fakt, že v jednej časti odôvodnenia uvádza, že ich otec mal nemeckú národnosť a v druhej uvádza, že mal národnosť maďarskú. Dotazník, z ktorého súd prvého stupňa vychádzal z č.l. 161 až 162, nevyplňoval ich otec, nakoľko tento bol vydaný 22.06.1945 a oni zo Slovenska odišli v marci 1945. Popierali akúkoľvek protištátnu činnosť ich otca počas vojny, uvádzanú v dotazníku a mali za to, že tento bol vyhotovený účelovo, s cieľom získať majetok ich otca a tento dotazník nie je žiadnym dôkazom preukazujúcim splnenie podmienok na konfiškáciu, žiadne iné dôkazy splnenie podmienok na konfiškáciu sa v spise nenachádzajú. Z uvedeného vyplýva, že súd prvého stupňa dospel k nesprávnym skutkovým zisteniam, čo je odvolací dôvod podľa § 205 ods. 2 písm. d) O.s.p. Názor súdu prvého stupňa, že ku konfiškácii dochádzalo priamo zo zákona, nebolo potrebné vydávať konfiškačné rozhodnutie, v každom jednotlivom prípade, ale iba vtedy, ak nastali pochybnosti o tom, či konkrétna osoba spĺňa podmienky na konfiškáciu, je mylné a v priamom rozpore so znením nariadenia č. 4/1945 Sb., ako aj nariadenia č. 104/1945 Sb., ktoré priamo a explicitne stanovovali, ktorý orgán o konfiškácii rozhoduje a minimálne v určitom časovo úseku bol proti rozhodnutiu konfiškačnej komisie prípustný aj opravný prostriedok. Právny názor súdu, že vlastníctvo osoby mohlo prejsť na štát i bez vydania deklaratórneho konfiškačného rozhodnutia, nemá oporu v publikovanej judikatúre. V tejto súvislosti poukázali na rozsudok Najvyššieho súdu Slovenskej republiky, sp. zn. 5Cdo/110/2000, z ktorého vyplýva, že aj na konfiškačné konanie sa vzťahovali ustanovenia správneho poriadku (vládneho nariadenia č. 8/1928 Sb.). V citovanom rozhodnutí najvyšší súd uviedol, že v zmysle dekrétu č. 108/1945 Sb. konfiškačné nariadenia síce pôsobili ex lege, zároveň sa však muselo právoplatne rozhodnúť o tom, že určitá osoba, či už fyzická alebo právnická, je zradcom alebo nepriateľom republiky, pričom rozhodovať o tom prislúchalo v dekréte ustanovenému správnemu orgánu v správnom konaní, ktoré podliehalo inštančnému preskúmaniu a nadobúdalo právoplatnosť. Správne rozhodnutie bolo zásadnou podmienkou condictio sine qua non konfiškácie, bez splnenia ktorej o konfiškovaný majetok zrejme nešlo. Preto súd prvého stupňa pochybil, keď zaujal opačný právny názor. Ďalej vytýkal súdu prvého stupňa, že prijal záver, ktorý mal nepriamo vyplývať z archívnych listín, že došlo ku konfiškácii majetku ich právneho predchodcu. Mali za to, že je neprípustné, aby z korešpondencie medzi vtedajšími štátnymi orgánmi vyvodil záver, že majetok ich otca podliehal konfiškácii, pokiaľ sa nenašlo rozhodnutie príslušného správneho orgánu. Listinami, ktoré sa v súdnom spise nachádzajú, nemožno nahradiť samotné konfiškačné rozhodnutie, o to viac, že v týchto listinách sú zjavné rozpory. Napríklad v koncepte povereníctva pre pôdohospodárstvo a pozemkovú reformu č. 255/47-I/B sa uvádza, že všetky nehnuteľnosti Z. P. - R. boli rozhodnutím predsedníctva SNR č. 7387/1945 zo dňa 14.08.1945 skonfiškované podľa nariadenia č. 104/1945 Sb., pričom takéto rozhodnutie ani teoreticky nemohlo byť vydané, pretože nariadenie č. 104/1945 Sb. bolo publikované v zbierke zákonov dňa 23.08.1945 a správny orgán o takomto nariadení dňa 14.08.1945 nemohol mať vedomosť. Ďalším zmätočným dôkazom je list povereníctva SNR zo dňa 17.08.1945 č. VIII/6/1908/1945, označený ako návrh na konfiškáciu lesného majetku Z. P. - R., keď tento návrh zo dňa 17.08.1945, doručený úradu predsedníctva SNR dňa 13.09.1945, vylučuje možnosť, že by konfiškačné rozhodnutie bolo vydané skôr, t. j. dňa 14.08.1945, ako vyplýva z predchádzajúcej listiny. I tento návrh spochybňuje právny názor súdu prvého stupňa, že na konfiškáciu nebolo potrebné vydať rozhodnutie, keď zo samotného návrhu vyplýva, že Povereníctvo SNR pre pôdohospodárstvo a pozemkovú reformu žiada o vydanie rozhodnutia podľa § 1 ods. 3 nariadenia č. 4/1945. O tom, či bolo návrhu na konfiškáciu vyhovené, však v tomto konaní nebol produkovaný žiaden dôkaz. Existenciu konfiškačného rozhodnutia nemožno vyvodiť ani z upovedomení nachádzajúcich sa na č.l. 478 a 479, ani prípisu adresovanému Národnému výboru v V. zo dňa 17.08.1945 č. 1812/1945-I/B, nachádzajúca sa na č.l. 507, ktorá sa odvoláva na konfiškačné rozhodnutie predsedníctva SNR zo dňa 07.08.1945. O neexistencii konfiškačného rozhodnutia svedčí i fakt, že citované listiny sa odvolávajú minimálne na rozhodnutia z troch rôznych dátumov, a nakoľko o konfiškácii rozhodovalo predsedníctvo SNR, je vylúčené, aby jeden štátny orgán rozhodoval 3 x v troch rôznych konaniach o jednej a tej istej osobe, a keďže sa konfiškačné rozhodnutie po jeho vyhotovení zasielalo viacerým inštitúciám, majú za to, že v rámci súdom vykonávaného dokazovania by sa minimálne v jednom z archívnych fondov našlo, pokiaľ by bolo existovalo. Rozpory v nepriamych dôkazoch, na ktoré poukazujú, svedčia v prospech záveru, že konfiškačné rozhodnutie na majetok ich právneho predchodcu nebolo nikdy vydané, resp. je vylúčené, aby z takýchto dôkazov bol vyvodený záver o existencii konfiškačného rozhodnutia. Pre prípad, že by odvolací súd sa nestotožnil s právnym posúdením veci, navrhli, aby podľa § 238 ods. 3 O.s.p. proti potvrdzujúcemu rozsudku pripustil dovolanie na otázku 1) ak došlo k zásahu do vlastníckych práv pôvodného vlastníka pred niekoľkými desiatkami rokov, je potrebné uprednostniť princíp právnej istoty na strane žalovaného, zapísaného v katastri nehnuteľností ako vlastník, alebo poskytnúť ochranu žalobcovi, resp. jeho právnym nástupcom odvolávajúcim sa na zákonom stanovenú nepremlčateľnosť vlastníckeho práva, 2) dochádza podľa nariadenia SNR č. 4/1945 Sb., resp. nariadenia SNR č. 104/1945 Sb. ku konfiškácii i bez vydania deklaratórneho administratívneho rozhodnutia, osvedčujúceho splnenie podmienok na konfiškáciu?. Záverom uviedli, že ich odvolanie smeruje i proti výroku o trovách konania , domáhali sa aplikácie ust. § 150 ods. 1 O.s.p. a vytýkali súdu prvého stupňa, že sa nezaoberal existenciou dôvodov hodných osobitného zreteľa svedčiacich v prospech nepriznania náhrady trov konania odporcovi. Dôvody pre použitie citovaného zákonného ustanovenia videli v mimoriadnych okolnostiach danej veci, keď predmetom konania je majetok, ktorý preukázateľne patril ich právnemu predchodcovi, a pokiaľ by sa aj preukázalo, že jeho vlastníkom je štát, tak je nesporné, že štát vlastníctvo získal bezodplatne, t. j. bez poskytnutia akejkoľvek protihodnoty ich otcovi a tento majetok niekoľko desaťročí užíva. Bolo by preto v rozpore s dobrými mravmi, ak by štát bez akéhokoľvek pričinenia získal majetok veľkej hodnoty a oni by museli platiť trovy konania v nemalej výške. Ďalším dôvodom pre nepriznanie náhrady trov konania je ich vysoký vek a podlomené zdravie s tým, že u nich je jediným príjmom starobný dôchodok, z ktorého si zabezpečujú krytie všetkých životných potrieb, vrátane zdravotnej starostlivosti. Pre odporcu - štát, ktorý zadarmo získal majetok veľkej hodnoty, nepredstavujú trovy konania veľkú položku a ide na jeho strane de facto o jediné výdavky, ktorý v súvislosti so získaním majetku má, a preto považujú za spravodlivé, aby znášal svoje trovy. Záverom uviedli, že súd porušil ich ústavné právo na súdnu ochranu podľa článku 46 ods. 1 Ústavy Slovenskej republiky a podľa článku 20 ods. 1 Ústavy Slovenskej republiky, a preto rozsudok v demokratickom a právnom štáte nemôže obstáť. Odporca sa k podanému odvolaniu písomne nevyjadril. Krajský súd preskúmal vec podľa § 212 ods. 1 O.s.p. v rozsahu podaného odvolania a jeho dôvodov a dospel k záveru, že rozsudok okresného súdu je potrebné potvrdiť podľa § 219 ods. 1 O.s.p. Rozhodol bez nariadenia pojednávania podľa § 214 ods. 2 O.s.p. Odvolanie proti rozsudku, ktorým bolo rozhodnuté vo veci samej možno v zmysle ust. § 205 ods. 2 O.s.p. odôvodniť len dôvodmi taxatívne uvedenými pod písm. a) až f) citovaného zákonného ustanovenia. V preskúmavanej veci navrhovatelia 1/, 2/ v podanom odvolaní vytýkali súdu prvého stupňa predovšetkým, že na základe vykonaných dôkazov dospel k nesprávnym skutkovým zisteniam (§ 205 ods. 2 písm. d) O.s.p.) a jeho rozhodnutie vychádza z nesprávneho právneho posúdenia veci (§ 205 ods. 2 písm. f) O.s.p.). Podstata odvolacieho dôvodu podľa § 205 ods. 2 písm. f) O.s.p. spočíva v mylnej aplikácii (výkladu) právnej normy na zistený skutkový stav, alebo použitie právnej normy, ktorú na zistený skutkový stav vôbec nemožno aplikovať, ako aj posúdenie predbežných otázok, otázok žalovateľnosti nároku a dodržiavania procesných predpisov upravujúcich otázky, ktoré majú vplyv na správnosť rozhodnutia vo veci samej. Uplatnením tohto odvolacieho dôvodu možno súdu prvého stupňa vytknúť, že jeho rozhodnutie spočíva na nesprávnom právnom posúdení veci. Právnym posúdením je činnosť súdu, pri ktorej zo skutkových zistení vyvodzuje právne závery, aplikuje konkrétnu právnu normu na zistený skutkový stav. Úlohou odvolacieho súdu je v prípade odvolania, odôvodneného nesprávnym právnym posúdením veci, posúdiť, či súd prvého stupňa na zistený skutkový stav použil správny právny predpis, a či ho aj správne interpretoval. Podstata odvolacieho dôvodu podľa § 205 ods. 2 písm. d) O.s.p. spočíva predovšetkým v nesprávnom postupe súdu prvého stupňa pri hodnotení výsledkov dokazovania. Dôsledkom potom je, že súd berie do úvahy skutočnosti, ktoré z dôkazov nevyplynuli, alebo neboli účastníkmi prednesené, prípadne, že neprihliada na skutočnosti, ktoré boli preukázané, alebo vyplynuli z prednesov účastníkov. Nesprávne skutkové zistenia môžu byť aj výsledkom logických rozporov pri hodnotení dôkazov s osobitným zreteľom na závažnosť, zákonnosť a pravdivosť získaných poznatkov. Za skutkové zistenia, ktoré nemajú oporu vo vykonanom dokazovaní, je potrebné považovať taký výsledok hodnotenia dôkazov súdom, ktorý nezodpovedá postupu podľa ust. § 132 O.s.p. Podľa citovaného zákonného ustanovenia hodnotí súd dôkazy podľa svojej úvahy, a to každý dôkaz jednotlivo a všetky dôkazy v ich vzájomnej súvislosti, pričom prihliada na všetko, čo vyšlo za konania najavo, včítane toho, čo uviedli účastníci. Nesprávne hodnotenie dôkazov by bolo možné vytknúť prvostupňovému súdu v prípade, ak by zobral do úvahy skutočnosti, ktoré z vykonaných dôkazov alebo prednesov účastníkov nevyplynuli, ani inak nevyšli v konaní najavo, prípadne, že by si nepovšimol rozhodné skutočnosti, ktoré boli vykonanými dôkazmi preukázané, alebo ak hodnotenie dôkazov odporuje ust. § 132 až § 135 O.s.p. Týmto odvolacím dôvodom možno napadnúť výsledok činnosti súdu pri hodnotení dôkazov, na ktorého nesprávnosť je možné usudzovať len zo spôsobu, ako k nemu súd dospel. Ak nie je možné súdu v tomto smere vytknúť žiadne pochybenie, nie je možné ani polemizovať s jeho skutkovými závermi. Odvolací súd podrobne preskúmal všetky rozhodujúce námietky, ktoré boli v odvolaní navrhovateľmi 1), 2) vznesené a v plnom rozsahu sa stotožňuje so skutkovými i právnymi závermi súdu prvého stupňa. Odvolacie námietky navrhovateľov 1), 2) vo veci samej sú totožné s námietkami, ktoré uplatnili pred súdom prvého stupňa. Odvolací súd konštatuje, že súd prvého stupňa vykonal vo veci mimoriadne rozsiahle dokazovanie, vyhodnotil dôkazy v konaní vykonané každý jednotlivo a všetky vo vzájomnej súvislosti a odôvodil, z akých dôvodov, a ktoré tvrdenia účastníkov mal za preukázané, a ktoré nie, uviedol svoje skutkové zistenia, ktoré z dokazovania vyplynuli a na vec aplikoval správne právne predpisy, ktoré i správne vyložil. Námietky navrhovateľov 1/, 2/, uvedené v podanom odvolaní, preto nemohli v danej veci privodiť zmenu napadnutého rozsudku. Ani v odvolacom konaní neboli totiž preukázané také skutočnosti, ktoré by mohli mať za následok odlišné rozhodnutie vo veci. Z tohto dôvodu si odvolací súd osvojil dôvody napadnutého rozsudku a v podrobnostiach na ne v zmysle § 219 ods. 2 O.s.p. odkazuje. Na zdôraznenie správnosti rozhodnutia súdu prvého stupňa dodáva odvolací súd nasledovné: V danej veci sa navrhovatelia domáhajú určenia, že ich právny predchodca bol ku dňu svojej smrti, t. j. XX.XX.XXXX vlastníkom nehnuteľností zapísaných na LV č. XXX v k.ú. B., parc. č. XXXX - lesné pozemky o výmere 57.223 m2, ktorý návrh odôvodňujú tým, že ich právny predchodca bol výlučným vlastníkom uvedenej nehnuteľnosti až do svojej smrti, o čom svedčí zápis v pozemkovej knihe - pkn. vložka č. X pre k.ú. B. a tvrdia, že citovaná nehnuteľnosť nebola po roku 1945 postihnutá konfiškáciou (s poukazom na zápisy v pozemkovej knihe ) s tým, že potvrdzujú, že ostatné nehnuteľnosti, ktoré vlastnícky patrili ich starej matke C. P. - R., boli postihnuté Benešovými dekrétmi a boli skonfiškované a o tieto nehnuteľnosti nemali nikdy záujem. Tvrdili, že sporná nehnuteľnosť nebola nikdy skonfiškovaná podľa Nariadenia SNR č. 104/1945 Sb., ani Nariadenia Predsedníctva SNR č.4/1945 Sb., nakoľko uvedené listiny sa nenašli v archívoch, a preto je potrebné konštatovať, že ich právny predchodca - otec, bol nerušeným vlastníkom sporných nehnuteľností až do dňa svojej smrti. Tvrdili, že sa nemohli o vlastnícke právo uchádzať, a tým o vydanie nehnuteľnosti žiadať v rámci reštitučných zákonov, nakoľko nespĺňali podmienku štátneho občianstva a trvalého pobytu, a preto im svedčí možnosť uplatniť vlastnícke právo s poukazom na § 126 Občianskeho zákonníka. Podľa názoru odvolacieho súdu bolo v danej veci podstatné jednoznačne ustáliť, kedy, v ktorom období došlo k prevzatiu sporných nehnuteľností štátom. Pokiaľ by došlo k prevzatiu nehnuteľnosti štátom v období od 25.02.1948 do 31.12.1989, t. j. v období označovanom ako obdobie neslobody, existoval by podľa reštitučných zákonov (zákona č. 87/1981 Zb., zákon č. 480/1991 Zb., zákon č. 229/1991 Zb.) nárok oprávnených osôb domáhať sa vydania veci. V prípade, že by oprávnené osoby nespĺňali podmienky uvedené reštitučnými zákonmi (podmienka občianstva a trvalého pobytu), bola by daná ich možnosť domáhať sa určenia vlastníckeho práva podľa Občianskeho zákonníka, nič by nebránilo tomu, aby sa svojho vlastníckeho práva domáhali, opierajúc sa o všeobecné predpisy občianskoprávne, nakoľko existencia špeciálnych reštitučných predpisov nevylučuje v takomto prípade postup podľa všeobecných právnych predpisov. Tento záver je nesporný a vyplýva z početných rozhodnutí Najvyššieho súdu Slovenskej republiky, Najvyššieho súdu Českej republiky i Ústavného súdu Slovenskej republiky, na ktoré poukazovali navrhovatelia. V danej veci súd prvého stupňa jednoznačne ustálil, že právny predchodca navrhovateľov opustil nehnuteľnosti na území bývalej ČSR v k.ú. B. pred koncom 2. svetovej vojny 27.03.1945. Od tejto doby nehnuteľnosti prevzal štát a prostredníctvom rôznych svojich organizácií ich užíval a spravoval, čo nespochybňujú ani navrhovatelia, tvrdia však, že štát prevzal vlastníctvo k spornej nehnuteľnosti bez právneho dôvodu. Z uvedeného vyplýva, že pokiaľ štát prevzal nehnuteľnosť, ktorá je predmetom tohto súdneho konania v období rokov 1945 - do 25.02.1948, v ktorom období bola Československá republika považovaná za demokratický štát, reštitučné predpisy na uvedenú vec nedopadajú a nie je právne významné skúmať vzťah reštitučných predpisov (lex specialis) a Občianskeho zákonníka (lex generalis) vyjadrený v zásade lex specialis derogat legi generali. Žaloba o určenie vlastníckeho práva podľa § 126 Občianskeho zákonníka v spojení s § 80 písm. c) O.s.p. bola a je nástrojom ochrany subjektívneho práva pred neoprávnenými zásahmi, ide o žalobu svojou povahou preventívnu, ktorej účelom je predísť stavom neistoty ohľadne určitého práva alebo jeho výkonu a jej význam je rýdzo prakticky - nastolenie istoty v ohrozených právnych vzťahoch, pričom je potrebné viac než u žalôb na plnenie dbať, aby nedošlo k jej zneužitiu. Musí byť vždy daný naliehavý právny záujem na požadovanom určení, t. j. musí byť preukázané, že bez súdom vysloveného určenia bolo by ohrozené právo navrhovateľov, alebo by sa ich právne postavenie stalo neistým, čo znamená, že buď musí ísť u navrhovateľov o právny vzťah už existujúci alebo o takú procesnú alebo hmotnoprávnu situáciu, v ktorej by objektívne mohol byť ich existujúci právny vzťah ohrozený, prípadne neisté ich postavenie a mohli by byť vystavení konkrétnej ujme. Pokiaľ niekto o sebe tvrdí, že je vlastníkom veci, resp. že jeho právny predchodca bol ku dňu svojej smrti vlastníkom veci, vrátane nehnuteľností, nemôže uplatňovať svoje právo inak ako vlastníckou žalobou. Z hľadiska ochrany vlastníckeho práva nemôže byť v inej situácii vlastník, ktorý je zapísaný v katastri nehnuteľností a vlastník, ktorý zapísaný nie je. Napriek tomu, že je možné previesť zmenu v zápisoch vlastníckych práv k nehnuteľnostiam na základe rozhodnutia o určovacej žalobe, prípadne vykonať dedičské konanie na základe rozhodnutia súdu v danej veci, nie je bez ďalšieho daný naliehavý právny záujem na požadovanom určení. To platí práve tam, kde právne vzťahy navrhovateľov k veci boli s istými následkami dotknuté pred niekoľkými desiatkami rokov nie dnes a nestali sa neistými v súčasnosti, prípadne blízkej minulosti, ale práve prostredníctvom návrhu na určenie vlastníckeho práva a spochybňovaním aktov, na základe ktorých právo ich právneho predchodcu zaniklo, je uvedené v neistotu právo súčasného vlastníka. Určovacia žaloba tu nie je nástrojom prevencie, ale nástrojom, ktorým majú byť nahradené právne prostriedky ochrany vo svojej dobe nevyužité (do 25.02.1948), alebo neúspešné a spochybnená zákonnosť pred 70-timi rokmi uskutočnených verejnoprávnych postupov a v skutočnosti nemieri k nastoleniu právnej istoty na strane navrhovateľov, ale k jej narušeniu na strane súčasného vlastníka, čo správne konštatoval i súd prvého stupňa. Právna istota všetkých osôb, ako i zachovanie nevyhnutnej autority štátu vyžadujú, aby právoplatné rozhodnutia súdu, či správneho orgánu, na ktorých základe bola určitá osoba pozbavená vlastníctva veci, boli nespochybniteľnou právnou skutočnosťou majúcou účinky do budúcna bez ohľadu na to, či písomné vyhotovenie takéhoto aktu existuje doposiaľ. V opačnom prípade by totiž bolo možné uplatniť tvrdenie o jeho vadách, tiež po tom ako uplynula lehota na jeho skartovanie, alebo boli zničené, alebo stratené, čo sa javí ako i prípad danej veci. Súčasný, v katastri zapísaný vlastník, nielen pre dlhú dobu, ktorá uplynula od straty vlastníckeho práva osoby, resp. jej právnych nástupcov, ktorí sa ho dnes prostredníctvom určovacej žaloby domáhajú, by bol predovšetkým dlhotrvajúcou deformáciou vlastníckeho práva, práva držby a vydržania a tiež spochybnením dôležitosti a závažnosti zápisov v katastri jednostranne znevýhodnený, lebo vo väčšine prípadoch nemôže vyhovieť požiadavkám na preukázanie skutočností, ktoré nastali pred viac ako polstoročím, o čom nesporne svedčí i toto súdne konanie. Konštrukcia bremena tvrdenia a bremena dôkazného v rámci občianskeho súdneho konania v dnešnej dobe by tak nad mieru ospravedlniteľnú zaťažila stranu, ktorá by bola takýmito tvrdeniami napadnutá. Ak je určovacou žalobou napádaná konfiškácia (jej proces, účinky, zákonnosť) podľa Benešových dekrétov alebo Nariadenia Predsedníctva Slovenskej národnej rady č. 4/1945 o konfiškovaní a urýchlenom rozdelení pôdohospodárskeho majetku Nemcov, Maďarov, ako aj zradcov a nepriateľov slovenského národa zo dňa 27.02.1945, resp. Nariadenia Slovenskej národnej rady č. 104/1945 Sb. o konfiškovaní a urýchlenom rozdelení pôdohospodárskeho majetku Nemcov, Maďarov, ako aj zradcov a nepriateľov Slovenského národa zo dňa 23.08.1945, prípadne akty revízie prvej pozemkovej reformy, je potrebné zdôrazniť, že bremeno dôkazné tu zaťažovalo vlastníka konfiškovaného majetku, ktorý sa proti konfiškácii bránil v tom zmysle, že bolo na ňom, aby preukázal, že u neho nie sú zákonné podmienky pre konfiškáciu majetku dané, a to v okamihu konfiškácie. Prostredníctvom požiadavky určenia vlastníckeho práva sa však on alebo jeho potomkovia tohto zákonného bremena zbavujú a prenášajú ho na druhú stranu, ktorá sa tak stáva znevýhodnenou stranou sporu. Pokiaľ by bol v zásade mimo vymedzený rámec časový i vecný, pripustený prieskum verejnoprávneho postupu, ktorý bol titulom pre prechod vlastníckeho práva, znamenalo by to priznať všeobecným súdom oprávnenia, ktoré v dobe vydania uvedených aktov nemali, čo znamená, že súdom neprislúchalo zaoberať sa otázkou konfiškácie, a to ani predbežne. Odvolací súd poukazuje na znenie ust. § 1 ods. 1 Nariadenia Predsedníctva SNR č. 4/1945, podľa ktorého s okamžitou platnosťou a bez náhrady konfiškuje sa pre účely pozemkovej reformy pôdohospodársky majetok na území Slovenska, ktorý je vo vlastníctve osôb nemeckej národnosti, osôb maďarskej národnosti, ktoré 01.11.1938 nemali československú štátnu príslušnosť, osôb maďarskej národnosti, pokiaľ prevyšuje výmeru 50 ha, zradcov a nepriateľov slovenského národa akejkoľvek národnosti. V ods. 3 citovaného ustanovenia je vymedzené, že o tom, ktoré osoby treba považovať za osoby nemeckej, či maďarskej národnosti , za zradcov a nepriateľov slovenského národa, rozhodne Predsedníctvo SNR na návrh Povereníctva SNR pre pôdohospodárstvo a pozemkovú reformu, podaná po dohode s Povereníctvom SNR pre vnútorné veci. Z ods. 4 citovaného nariadenia vyplýva, že rozhodnutím Predsedníctva SNR podľa ods. 3 považuje sa majetok takejto osoby za skonfiškovaný podľa ods. 1 dňom účinnosti tohto nariadenia (01.03.1945), proti tomuto rozhodnutiu opravný prostriedok nie je prípustný a sťažnosť na Najvyšší správny súd sa vylučuje. Je pravdou, že Nariadenie Predsedníctva SNR č. 4 /1945 Sb. bolo týmto Nariadením SNR č. 104/1945 Sb. zrušené (§ 26 ods. 1), avšak úkony, rozhodnutia a opatrenia učinené podľa tohto nariadenia ostávajú v platnosti a odo dňa vyhlásenia tohto nariadenia (104/1945) ďalšie pokračovanie v prípadoch právoplatne nedokončených treba konať podľa ustanovení tohto nariadenia. Z tohto dôvodu, pokiaľ sa v niektorých listinných dôkazoch uvádza Nariadenie Predsedníctva SNR č.4 /1945 Sb. a v niektorých Nariadenie SNR č. 104/1945 Sb., je potrebné konštatovať, že sa jedná o kontinuálne právne predpisy, ktoré na seba nielen časovo, ale i obsahovo nadväzujú, novšie nariadenie ponecháva v účinnosti všetky úkony, rozhodnutia a opatrenia, ktoré boli predchádzajúcim opatrením vykonané. V tomto smere bola námietka navrhovateľov 1/, 2/ nedôvodná. Ust. § 1 ods. 1 Nariadenia SNR č. 104/1945 Sb. s okamžitou platnosťou a bez náhrady konfiškuje sa pre účely pozemkovej reformy pôdohospodársky majetok na území Slovenska, ktorý je vo vlastníctve osôb nemeckej národnosti bez ohľadu na štátnu príslušnosť, osôb maďarskej národnosti bez ohľadu na štátnu príslušnosť, zradcov a nepriateľov slovenského a českého národa a Československej republiky akejkoľvek národnosti a štátnej príslušnosti., atď... Z ust. § 1 ods. 4 vyplýva, že pre posúdenie príslušnosti k nemeckej alebo maďarskej národnosti je rozhodujúci, najmä jazyk používaný v rodinnom styku, alebo príslušnosť k maďarskej alebo nemeckej politickej strane po 29.09.1938, alebo priznanie národnosti pri niektorom sčítaní ľudu po roku 1929. O tom, ktoré osoby treba považovať za osoby nemeckej, či maďarskej národnosti alebo za zradcov alebo nepriateľov slovenského a českého národa a Československej republiky ........ rozhoduje najneskôr do 30.06.1948 konfiškačná komisia (§1 ods. 7) . Ak o tej istej osobe rozhodne komisia v rozličných okresoch rozdielne, o konfiškácii rozhodne s konečnou platnosťou Sbor povereníkov. Rozhodnutím komisie alebo Sboru povereníkov považuje sa majetok za skonfiškovaný dňom 01.03.1945, proti rozhodnutiu sa sťažnosť na Najvyšší správny súd nepripúšťa. Konfiškácia majetku podľa dekrétov č. 12/1945 Sb., č. 108/1945 Sb., ako i Nariadenia Predsedníctva SNR č. 4/1945 Sb. a Nariadenia SNR 104/1945 Sb. bola zákonným aktom, ktorý nie je možné posudzovať z hľadiska vád na nich viaznucich, právnych (deklaratórnych rozhodnutí), pokiaľ to nie je vyslovene zákonom pripustené. Ku konfiškácii spravidla dochádzalo priamo zo zákona bez právneho konania, ak bol vlastník veci ako osoba, ktorej majetok konfiškácii podliehal zo strany štátnych orgánov označený, a pokiaľ on sám nenavrhol, aby bolo v správnom konaní rozhodnuté, alebo vydanie takéhoto deklaratórneho rozhodnutia neuznal za potrebné sám správny orgán. Tvrdenia o vadách v konfiškačnom konaní samo osebe nie je spôsobilé účinky konfiškácie spochybniť, lebo právnym titulom prechodu vlastníckeho práva nie je správny akt, ale dekrét, resp. nariadenie samotné. Poskytnutím ochrany tvrdenému vlastníckemu právo, ktoré zaniklo pred 70-timi rokmi, by tak bola narušená právna istota osôb, ktoré v priebehu tejto doby vlastníctvo k veci (bez ohľadu na to, či sa jedná o nehnuteľnosť zapísanú v katastri nehnuteľnosti alebo nie) nadobudli od štátu, alebo od predchádzajúceho vlastníka a môžu sa spoliehať len na zásadu dôvery v katastrálny zápis. Pokiaľ osoba, ktorej bol na základe konfiškácie odňatý majetok, štátom sa nedomáhala ochrany na súde (prinajmenšom v rokoch 1945 - 1948 tu takáto možnosť bola), alebo nebola úspešná, nemôže po uplynutí mnohých desaťročí, kedy svoje právo nevykonávala, legitímne očakávať, že by mohlo dôjsť k obnoveniu jej vlastníckeho práva. Česká a Slovenská republika, ako nástupcovia bývalej Československej republiky, sú povinní hájiť právne záujmy osôb, ktoré podliehajú ich jurisdikcii, a teda predovšetkým záujem na tom, aby súčasný právny stav nebol spochybňovaný a nevznikala neistota z hľadiska vlastníctva, eventuálne platnosti ďalších majetkových prevodov. Je potom daná pochybnosť, či je možné napadnúť (mimo špeciálne zákony) vlastnícke právo osôb, ktoré ho nadobudli od štátu, prípadne vlastníctvo štátu cestou spochybnenia právnych skutočností nastali v minulosti, skôr než došlo k deformácii právneho poriadku (po 25.02.1948), a to bez ohľadu na to, či bol prechod vlastníctva premietnutý do zápisov vo verejných registroch k tomu účelu určených (pozemkových knihách, kataster nehnuteľností a podobne) alebo nie. Nie je tak možné pred materiálnym vlastníctvom, podloženým zápisom v katastri nehnuteľností nastalom pred mnohými desaťročiami, dať prednosť formálnemu vlastníckemu právu, keď sú namietané pochybnosti o jeho zániku len preto, že následne k uvedenej deformácii došlo. Navrhovatelia tvrdili, že ku konfiškácii majetku, ktorý je predmetom tohto súdneho konania, nedošlo, pokiaľ neboli splnené zákonné podmienky konfiškácie, predovšetkým pokiaľ nenadobudlo právoplatnosť rozhodnutie príslušného orgánu podľa nariadenia s tým, že konfiškácia nastávala ex lege a tiež ex tunc, ale až po splnení zákonných podmienok a naopak, pokiaľ uvedené rozhodnutie neexistovalo, prípadne sa nenašlo a nenadobudlo právnu moc, ku konfiškácii nedošlo. Podľa názoru odvolacieho súdu nutnosť vydať rozhodnutie o tom, či sú splnené podmienky konfiškácie, nastupovala len v prípadoch pochybností, či už ohľadne osoby vlastníka (ak nebolo isté, či spadá do okruhu osôb, ktorých majetok bol konfiškovaný) alebo ohľadne vymedzenia majetku, ktorý konfiškácii podliehal. Z ustanovení Nariadenia Predsedníctva SNR č. 4/1945 Sb. ani z ustanovení Nariadenia SNR č. 104/1945 Sb. nevyplýva nič, čo by potvrdzovalo nevyhnutnosť vydania rozhodnutia pre každý jednotlivý prípad. Je nesporné, že orgány, ktoré mohli rozhodnúť o tom, či sa konfiškácia na určitú osobu alebo majetok vzťahuje, boli výlučne administratívne orgány a režim konfiškácie nespadal do právomoci súdu v tom zmysle, či sú podmienky konfiškácie splnené alebo nie. Administratívne rozhodnutie o tom, či spadá určitá osoba (jej majetok) pod konfiškačný režim, však skutočne bolo treba len vtedy, ak nastala pochybnosť. Pre každý jednotlivý prípad toto rozhodnutie nutné nebolo. Pokiaľ pochybnosť nebola ani na strane príslušného orgánu verejnej správy, ani na strane osoby postihnutej konfiškáciou (právny predchodca navrhovateľov opustil republiku v priebehu 2. svetovej vojny dňa 27.03.1945, kedy bolo už vydané Nariadenie Predsedníctva SNR č.4/1945 Sb. zo dňa 27.02.1945 a musel mu byť známy jeho obsah), nebolo nutné v takomto prípade vydávať rozhodnutie o konfiškácii. V takomto prípade postačilo rozhodnutie Predsedníctva SNR o tom, ktoré osoby treba považovať za osoby nemeckej, či maďarskej národnosti, oznámenie o konfiškácii a prevedenie súpisu konfiškovaného majetku na základe zistených podkladov konfiškačnou komisiou, ktoré úkony boli v danej veci nepriamymi dôkazmi osvedčené. Konfiškácia nastávala ex lege a súčasne tiež ex tunc. Je to dané právnou povahou a dikciou § 1 ods. 1 Nariadenia Predsedníctva SNR č. 4/1945 Sb. a § 1 ods. 1 Nariadenia SNR č. 104/1945 Sb. („s okamžitou platnosťou a bez náhrady ... sa konfiškuje“) a ich účinnosť od 01.03.1945. Ak však boli podmienky konfiškácie splnené, nastala konfiškácia ipso iure, bez ohľadu na existenciu rozhodnutí vyslovujúcich, že ku splneniu týchto podmienok došlo. Konfiškácia vyvoláva absolútny zánik vlastníctva doterajšieho vlastníctva a súčasne nové originálne nadobudnutie vlastníctva k veciam vlastníkom novým, v danom prípade štátom. Z princípov spojených s povahou konfiškácie plynie, že právne účinky konfiškácie nastávajú okamžikom jeho právnej záväznosti, teda dňom účinnosti Nariadenia Predsedníctva SNR č. 4/1945 Sb. a Nariadenia SNR č.104/1945 Sb., t. j. 01.03.1945. Z uvedeného vyplýva, že citované nariadenia výslovne nevyžadujú vydanie deklaratórneho aktu (Nariadenie Predsedníctva SNR č. 4/1945 Sb.), tento musí byť vydaný iba v prípade, ak je vec sporná, predovšetkým, ak požiada o rozhodnutie vlastník dotknutej nehnuteľnosti, alebo ak pochybnosti má samotná komisia (Nariadenia SNR č.104/1945 Sb.). Je pravda, že uvedené nariadenia, ani ostatné konfiškačné dekréty sa nezaoberali závažnou otázkou intabulačného princípu, niet však pochybnosť o tom, že konfiškácia nastávala, ak boli splnené jej podmienky zo zákona, a teda jej právnym dôvodom bol zákon sám. Je potom možné dospieť k záveru, že konfiškačné dekréty ex lege založili právny dôvod nadobudnutia vlastníctva, ktoré sa nadobúdalo len intabuláciou a podľa názoru, že štát konfiškáciou nadobúdal vlastníctvo ipso iure, t. j. bez intabulácie, býva argumentované i analógiou so zákonom č. 142/1947 Sb. (podľa § 6 ods. 1 vyplýva, že štát nadobúda vlastníctvo dotknutých nehnuteľností bez toho, aby bolo treba intabulácie). Pokiaľ súd prvého stupňa z množstva listinných dôkazov opatrených pečiatkou Slovenského národného archívu Ministerstva vnútra Slovenskej republiky (koncept č. 255/47-I/B zo dňa 18.01.1947, z ktorého vyplýva, že Povereníctvo pre pôdohospodárstvo a pozemkovú reformu adresovalo Finančnej prokuratúre v L. na ich dožiadanie zo dňa 02.01.1947 č. Ln-2/19-IV v súvislosti so žalobou proti R. týkajúcu sa Z. P.-R., V. - konfiškát podanie, v ktorom oznámilo, že v spore ako žalujúca strana má vystupovať O. a nie správa majetku pre pozemkovú reformu z dôvodu, že všetky nehnuteľnosti Z. P. - R. boli rozhodnutím predsedníctva SNR č. 7387/1945 zo dňa 14.08.1945 skonfiškované podľa nariadenia č. 104/1945 Sb. s tým, že opis tohto rozhodnutia sa pripája a výslovne sa konštatuje, že kritériom pre vyslovenie konfiškácie podľa citovaného predpisu je národnosť vlastníka a nie je významné uvedenie všetkého jeho majetku podľa katastrálnych území, listinný dôkaz vydaný Okresným národným výborom v V. č. D3-219/1945 zo dňa 24.08.1945, adresovaný povereníctvu SNR pre pôdohospodárstvo a pozemkovú reformu v L., obsahuje výkaz skonfiškovaných lesných majetkov v okrese V., v ktorom je uvedený i majetok Z. P. - R. v k.ú. B., Okresný národný výbor pod č. 10.615/45 povereníctvu SR pre pôdohospodárstvo a pozemkovú reformu oznámil konfiškovaný majetok podľa nariadenia č. 104/1945, kde pod bodom 7 je majetok P. - R. Z., V., z ktorého čiastka leží v chotári obce B., Okresný národný výbor v V. pod č. D3-340/1945 zo dňa 02.01.1946 zaslal povereníctvu SNR pre pôdohospodárstvo a pozemkovú reformu sekcia AVII. výkazy konfiškovaných lesných majetkov v okrese V., v ktorom sa pod bodom 17 nachádza Z. P. - R. a pod bodom 3 Z. P. - R., F., G., k.ú. B., z ďalšieho listinného dôkazu - Zápisnice povereníctva pôdohospodárstva a pozemkovej reformy sekcia B pozemková reforma v L. dňa 13.06.1946 o prevzatí lesného majetku bývalých majiteľov Z. P. - R. obyvateľa F. vyplýva, že v uvedený deň došlo k prevzatiu lesných majetkov tohto vlastníka aj vrátane k.ú. B., listinného dôkazu - Exponovaná inšpekcia štátnych lesov pod č. 8222-II. - 1946 dňa 12.11.1946 zaslala povereníctvu pôdohospodárstva a pozemkovej reformy VII. odbor L. hlásenie prevzatia skonfiškovaných majetkov, týka sa skonfiškovaných majetkov prevzatých do vlastníctva štátu a majetkov pod vynútenou správou na meno Z. P. - R., F., V. s dátumom prevzatia 13.06.1946, listinného dôkazu - Povereníctvo pôdohospodárstva a pozemkovej reformy sekcia A-VIII. Ústredné riaditeľstvo štátnych lesov upozornilo odbor II./B povereníctvo a pôdohospodárstva pozemkovej reformy, že z lesného konfiškátu Z. P. - R. na F. nedávajú k dispozícii žiadnu čiastku pre drobný prídel, pre občanov Obce B., alebo M. alebo okolí obce týchto konfiškátov a tieto majetky zostávajú v celosti štátu, listinného dôkazu - Povereníctvo SNR pre pôdohospodárstvo a pozemkovú reformu pod č. VIII./6-1669/1945 zo dňa 31.07.1945 zaslalo prezídiu povereníctva SNR pre pôdohospodárstvo a pozemkovú reformu - oddelenie B Zápisnicu zo dňa 21.06.1945 napísanú v V. o zaistení majetku Z. P. - R. 100% pre lesné hospodárstvo F., vrátane k.ú. B. s tým, že vlastník opustil majetok dňa 27.03.1945 - evakuoval s rodinnou na neznáme miesto, bol navrhnutý na konfiškáciu podľa nariadenia zo dňa 27.02.1945 č. 4 Sb SNR, listinného dôkazu - Povereníctvo SNR pre pôdohospodárstvo a pozemkovú reformu dňa 17.08.1945 pod číslom VIII/6/-1908/1945 zaslalo prezídiu Povereníctva SNR Návrh na konfiškáciu lesného majetku Z. P.-R. „F.“ so Zápisnicou na zaistenie jeho majetku s tým, že navrhuje vo zvláštnej klauzule ustanoviť, že konfiškácii podliehajú všetky pôdohospodárske majetky postihnutých, teda aj majetky z tej - ktorej príčiny v súpise neuvedené, listinného dôkazu - Z. P. - R. bolo zaslané dňa 03.01.1946 pod č. 1019745/45-1/B upovedomenie, že Predsedníctvo SNR na svojom zasadnutí 14.08.1945 sa uznieslo na návrh Povereníctva pre pôdohospodárovo a pozemkovú reformu predložený po dohode s Povereníctvom pre veci vnútorné, že sa konfiškuje podľa ods. 1/A, 1/ D § 1 Nariadenia SNR zo dňa 23.08.1945 č. 104/1945 Sb. NSR s okamžitou platnosťou a bez náhrady pre účely pozemkovej reformy všetok pôdohospodársky majetok Z. P. - R. a Y. J., rodenej L. C. P. - R. v Obci E. a doplnených listinných dôkazov - Spis Finančnej prokuratúry v L. Ln 2/26-IV a Spis Finančnej prokuratúry v L. Ln 2/19-IV - v listine tohto spisu zo dňa 18.01.1947 označenej ako Koncept I. vec Z. P.- R., V. - konfiškát, Žaloba proti R. pre Kčs 1.500.000 je uvedené, že „všetky nehnuteľnosti Z. P. R. boli rozhodnutím Predsedníctva SNR čís. 7387/1945 zo dňa 14.08.1945 skonfiškované podľa nar. čís. 104/1945 Sb.n. SNR.“ a ďalej sa v tejto listine uvádza: „Je právne irelevantné, že v spomenutom rozhodnutí (ktorého odpis v prílohe zasielam) je uvádzané len kat. úz. E. a nie aj kat. úz. V., pretože kritériom pre vyslovenie konfiškácie pre vyslovenie konfiškácie podľa cit. nar. je národnosť toho ktorého vlastníka.“ Ďalej konfiškácia, ktorá nastáva zo zákona, konkrétne o konfiškácii majetku osoby Z. P. R., vyplýva aj listinného dôkazu - zo znenia listiny zo spisu Ministerstva vnútra Slovenskej republiky, onačeného ako Spis Konfiškačné rozhodnutie UP SNR č. 7387/1945 zo dňa 03.12.1945 (k č. 1812) 1945-I/B zo dňa 17.08.1945), konkrétne z listiny zo dňa 17.08.1945 Úradu predsedníctva Slovenskej národnej rady č. 1812/1945-I./B. nazvaného „Rozhodnutie o konfiškácii pôdohospodárskeho majetku“ adresovaného Národnému výboru v V., v ktorej sa uvádza že „Podľa rozhodnutia predsedníctva SNR zo dňa 07.08.1945, vyneseného na návrh Povereníctva SNR pre pôdohospodárstvo a pozemkovú reformu, podaný v dohode s Povereníctvom pre veci vnútorné, konfiškuje sa v zmysle nariadenia č. 4/ 1945 Sb.n. SNR dňom 01.03.1945 pôdohospodársky majetok Z. P.-R. a Y. J., rod. L. v kat. území V. - E. ako majetok osôb národnosti nemeckej. Skonfiškované nehnuteľnosti Vám dnešným dňom na tvari miesta odovzdajú zástupcovia povereníctva SNR pre pôdohospodárstvo a pozemkovú reformu v L., aby ste tieto použili na zriadenie hospodárskej školy a pre ciele pozemkovej reformy. Pôdu túto rozdeľte podľa ustanovení § 5 uvedeného nariadenia spravodlivo a podľa zásad demokratických, aby ste takto pôdu nepriateľov Československej republiky odovzdali do držby a úžitku slovenského ľudu.“, dospel k záveru, že majetok osoby Z. P.-R. bol konfiškovaný, odvolací súd sa s jeho záverom stotožňuje. Podľa § 101 ods. 1 O.s.p. účastníci sú povinní prispieť k tomu, aby sa dosiahol účel konania najmä tým, že pravdivo a úplne opíšu všetky potrebné skutočnosti, označia dôkazné prostriedky a dbajú na pokyny súdu. Podľa § 120 ods. 1 O.s.p. účastníci sú povinní označiť dôkazy na preukázanie svojich tvrdení. Súd rozhodne, ktoré z označených dôkazov vykoná. Súd môže výnimočne vykonať aj iné dôkazy, ako navrhujú účastníci, ak je ich vykonanie nevyhnutné pre rozhodnutie vo veci. Súd rozhodne na základe skutkového stavu zisteného z vykonaných dôkazov, ako aj na základe skutočností, ktoré neboli medzi účastníkmi sporné, ak o nich alebo o ich pravdivosti nemá dôvodné a závažné pochybnosti (§ 153 ods. 1 O.s.p.). V sporovom občianskom súdnom konaní sa uplatňuje prejednacia zásada. Účastník má jednak povinnosť tvrdenia, jednak dôkaznú povinnosť. Následky, spojené s ich nesplnením v podobe vecne nepriaznivého rozhodnutia, nesie ten účastník konania, ktorý tieto povinnosti nesplnil. Medzi povinnosťou tvrdenia a povinnosťou označiť dôkazy na preukázanie tvrdení, je vzájomná väzba. Pokiaľ účastník konania nesplní povinnosť tvrdenia, nemôže splniť ani povinnosť označiť na svoje tvrdenia dôkazy. Dôkazné bremeno ako procesný inštitút v sporovom občianskom súdnom konaní spočíva v zodpovednosti účastníka konania za to, že v konaní budú preukázané tie rozhodné skutočnosti, ku ktorým sa dôkazné bremeno viaže. Ak neboli preukázané tvrdenia účastníka, tento dôkazné bremeno neuniesol, čoho následkom je rozhodnutie súdu vo veci samej v jeho neprospech. Zmyslom dôkazného bremena je umožniť súdu rozhodnúť vo veci samej aj v takých prípadoch, keď neboli preukázané určité skutočnosti, významné podľa hmotného práva pre rozhodnutie o veci (či už z dôvodu nečinnosti účastníka, ktorý nesplnil povinnosť označiť dôkazy na preukázanie svojich tvrdení stanovenú v § 101 a v § 120 ods. 1 prvej vety O.s.p. alebo preto, že takáto skutočnosť nemohla byť preukázaná vôbec). Okruh rozhodujúcich skutočností, ktoré sa týkajú povinnosti tvrdenia a povinnosti označenia dôkazov na preukázanie tvrdení, je daný hypotézou právnej normy, ktorá upravuje sporný právny pomer účastníkov konania. Táto norma zásadne určuje tak rozsah dôkazného bremena (okruh skutočností, ktoré musia byť preukázané), ako aj nositeľa dôkazného bremena. V danej veci sa navrhovatelia 1/, 2/ svojho nároku domáhali titulom darovacej zmluvy zo dňa 01.07.1919, na základe ktorej ich právny predchodca získal spornú nehnuteľnosť od svojej matky s tým, že tvrdili, že uvedenej nehnuteľnosti sa konfiškácia netýkala, pretože neexistuje o nej právoplatné rozhodnutie. Je potrebné zdôrazniť, že súdom ani v minulosti, ani v súčasnosti, a to ani v konaní o ochranu vlastníctva neprináležalo posudzovať existenciu predpokladov konfiškácie podľa príslušných právnych predpisov. Otázku splnenia povinnosti tvrdenia, povinnosti označiť na preukázanie tvrdení dôkazy musí súd riešiť so zreteľom na individuálne okolnosti danej prejednávanej veci. Odvolací súd zhodne so súdom prvého stupňa dospel k záveru, že odporca uniesol dôkazné bremeno a množstvom nepriamych dôkazov preukázal, že sporná nehnuteľnosť bola skonfiškovaná v zmysle Nariadenia Predsedníctva SNR č. 4/1945 Sb. a Nariadenia SNR č. 104/1945 Sb. Napriek tomu, že konkrétne konfiškačné rozhodnutie sa nenašlo, opakovane sa však v listinných dôkazoch nachádza číslo, pod ktorým rozhodnutie o konfiškácií vydané bolo Predsedníctvom SNR č. 7387/1945 zo dňa 14.08.1945, ktoré rozhodnutie bolo Úradom predsedníctva SNR č. 1812/1945- I./B. oznámené Národnému výboru v V. nazvané „Rozhodnutie o konfiškácií pôdohospodárskeho majetku“, v ktorom sa uvádza, že „Podľa rozhodnutia predsedníctva SNR zo dňa 07.08.1945, vyneseného na návrh Povereníctva SNR pre pôdohospodárstvo a pozemkovú reformu, podaný v dohode s Povereníctvom pre veci vnútorné, konfiškuje sa v zmysle nariadenia č. 4/ 1945 Sb.n. SNR dňom 01.03.1945 pôdohospodársky majetok Z. P.-R. a Y. J. rod. L. v kat. území V. - E. ako majetok osôb národnosti nemeckej“, rovnaké skutočnosti sú uvádzané i v ďalších listinných dôkazoch s tým, že je uvádzaný i majetok právneho predchodcu navrhovateľov 1/, 2/ v k.ú. B., ktorý bol zápisnične prevzatý dňa 13.06.1946 s tým, že právnemu predchodcovi navrhovateľov bolo dňa 03.01.1946 pod č.1019745/45-1/B oznámenie o konfiškácii, atď. (ostatné listinné dôkazy sú podrobne popísané v predchádzajúcej časti tohto rozhodnutia). Pokiaľ navrhovatelia 1/, 2/ v podanom odvolaní tvrdili, že žiadny z dôkazov vykonaných pred súdom prvého stupňa nevyvrátil ich tvrdenie o neexistencii rozhodnutia o konfiškácii, odvolací súd opätovne zdôrazňuje, že pokiaľ návrh na určenie vlastníckeho práva, podaný navrhovateľmi takmer 70 rokov po uskutočnení verejnoprávnych postupov konfiškácie a 36 rokov po smrti ich právneho predchodcu, pričom odporca - R., resp. jej právni predchodcovia sa od roku 1945 považovali za vlastníkov tejto nehnuteľnosti na základe konfiškácie v zmysle Nariadenia Predsedníctva SNR č. 4/1945 Sb. a Nariadenia SNR č. 104/1945 Sb., právna istota osôb, ako aj nevyhnutnej autority štátu vyžadujú, aby rozhodnutie správneho orgánu, resp. doposiaľ účinný právny predpis, ktorý je súčasťou Slovenského právneho poriadku, na základe ktorého určitá osoba nadobudla alebo bola zbavená vlastníctva veci, bolo nespochybniteľnou právnou skutočnosťou, majúcou účinky do budúcnosti, a to bez ohľadu na to, či písomné vyhotovenie takéhoto aktu doposiaľ existuje. V opačnom prípade by bolo možné uplatniť vady konania po neprimerane dlhej dobe a narušiť niekoľko desaťročí trvajúci právny stav. Povinnosť bremena tvrdenia a bremena dôkazu v rámci súdneho konania by tak nad ospravedlniteľnú mieru zaťažovala stranu, ktorá sa takým tvrdením dostala do dôkaznej núdze. Ak je určovacím návrhom napádaná (spochybňovaná) konfiškácia majetku (jej proces, účinky, zákonnosť), dôkazné bremeno v takomto konaní zaťažuje toho, kto konfiškáciu spochybňuje, aby preukázal, že ku konfiškácii nedošlo. Plynutie času je tak závažnou skutočnosťou, ktorej treba priznať faktické účinky. Pokiaľ navrhovateľmi tvrdená skutočnosť v konaní preukázaná bez akýchkoľvek pochybností nebola, neuniesli navrhovatelia bremeno, následkom čoho je ich neúspech v tomto súdnom konaní. Preto navrhovatelia nedôvodne namietali, že ich tvrdenie o neexistencii konfiškačného rozhodnutia v konaní vyvrátené nebolo, keď významné v danej veci bolo len to, že navrhovatelia svoje tvrdenie o tom, že sporná nehnuteľnosť nebola konfiškáciou dotknutá, nepreukázali. Z týchto dôvodov krajský súd dospel k záveru, že odvolací dôvod podľa § 205 ods. 1 písm. f), písm. d) O.s.p. daný nebol, a preto rozsudok okresného súdu vo veci samej ako vecne správny potvrdil. K odvolaniu navrhovateľov 1/, 2/ ohľadne výroku o trovách konania a k aplikácii ust. § 150 ods. 1 O.s.p. odvolací súd dodáva nasledovné: V sporovom konaní sa otázka náhrady trov konania spravuje predovšetkým zásadou úspechu vo veci (§ 142 ods. 1 O.s.p.). Len výnimočne môže súd v konaní úspešnému účastníkovi nepriznať náhradu trov konania. Občiansky súdny poriadok v § 150 ods. 1 O.s.p. priznáva súdu možnosť zmierniť dôsledky náhrady trov konania (neprimeranú tvrdosť zákona a jeho dopady na povinného účastníka), avšak iba pokiaľ sú splnené predpoklady uvedené v tomto ustanovení. Súd tak môže výnimočne nepriznať náhradu trov konania úspešnému účastníkovi konania, ktorému by inak priznal náhradu trov celkom alebo sčasti. Predmetné ustanovenie tak v nadväznosti na § 1 O.s.p. napomáha zabezpečiť spravodlivú ochranu práv a oprávnených záujmov účastníkov, ako aj výchovu na zachovávanie zákonov, na čestné plnenie povinností a na úctu k právam iných osôb a docieliť tak, pokiaľ možno, spravodlivú ochranu práv, čo aplikácia zásady zodpovednosti za výsledok vždy neumožňuje. Ustanovenie § 150 ods. 1 O.s.p. umožňuje súdu pri rozhodovaní o náhrade trov konania prihliadnuť výnimočne na zvláštnosti prejednávanej veci a prispieť tým k odstráneniu prípadnej tvrdosti, ktorú by inak vyvolalo uplatnenie jednotlivých zásad, na ktorých spočíva rozhodovanie o náhrade trov konania. Úvaha súdu, či sú splnené procesné predpoklady pre aplikáciu tohto ustanovenia, musí vždy vychádzať z posúdenia všetkých relevantných okolností konkrétnej veci, vrátane okolností demonštratívne uvedených v druhej vete § 150 ods. 1 O.s.p. Predmetné ustanovenie preto nemožno interpretovať tak, že súdu umožňuje kedykoľvek a bez ohľadu na základné zásady rozhodovania o náhrade trov konania nepriznať náhradu trov úspešnému účastníkovi konania. Predpokladom jeho použitia je existencia dôvodov hodných osobitného zreteľa pre nepriznanie náhrady trov inak úspešnému účastníkovi a existencia výnimočnosti daného prípadu. K dôvodom hodným osobitného zreteľa môže dôjsť vo vzťahu k určitým druhom konania alebo k určitej procesnej situácii. Tento dôvod je teda daný charakterom tohto konania alebo charakterom procesnej situácie. Dôvody hodné osobitného zreteľa sa môžu týkať i sociálnej situácie účastníkov. V takomto prípade je potrebné pri posudzovaní okolností hodných osobitného zreteľa prihliadať na osobné, majetkové, zárobkové a iné pomery oboch (všetkých) účastníkov, teda nielen toho, koho by postihovala povinnosť nahradiť trovy, ale aj toho, ktorého majetková sféra by bola použitím výnimočného ustanovenia dotknutá. Do úvahy treba brať tiež také okolnosti, ktoré viedli k súdnemu uplatneniu nároku a prihliadnuť i na postoj účastníkov v konaní. Nepriznanie náhrady trov konania musí teda zodpovedať zvláštnym okolnostiam konkrétneho prípadu a jedným z rozhodujúcich kritérií je aj to, aby sa takéto rozhodnutie nejavilo ako neprimeraná tvrdosť voči účastníkovi konania, a aby neodporovalo dobrým mravom. V danej veci sa navrhovatelia podaným návrhom domáhali určenia, že nehnuteľnosť, k.ú. B., LV č. XXX, parcela č. XXXX, bola ku dňu smrti ich právneho predchodcu Z. P. R. ( XX.XX.XXXX) v jeho vlastníctve, ktorý návrh bol v celom rozsahu zamietnutý. Z tohto dôvodu súd prvého stupňa správne aplikoval ust. § 142 ods. 1 O.s.p. na trovy konania s tým, že odporca bol vo veci plne úspešný. Pokiaľ navrhovatelia 1/, 2/ videli dôvody hodné osobitného zreteľa pre použitie ust. § 150 ods. 1 O.s.p. v okolnostiach danej veci a tvrdili, že štát bezodplatne získal majetok veľkej hodnoty, ktorý patril ich právnemu predchodcovi a v tejto skutočnosti videli dôvody hodné osobitného zreteľa, odvolací súd môže len konštatovať, že uvedená okolnosť, keď štát nadobudol uvedené nehnuteľnosti na základe Nariadenia Predsedníctva SNR č. 104/1945 Sb. o konfiškovaní a urýchlenom rozdelení poľnohospodárskeho majetku Nemcov, Maďarov, ako aj zradcov, ako aj nepriateľov slovenského národa zo dňa 23.08.1945, resp. Nariadenia predsedníctva SNR č. 4/1945 Sb. zo dňa 27.02.1945 o konfiškovaní a urýchlenom rozdelení pôdohospodárskeho majetku Nemcov, Maďarov, ako aj zradcov a nepriateľov slovenského národa v roku 1945, nie je možné konštatovať, že by štát získal majetok veľkej hodnoty v rozpore s dobrými mravmi, a že táto okolnosť by bola dôvodom pre aplikáciu ust. § 150 ods. 1 O.s.p. Je potrebné tiež zdôrazniť, že citované zákonné ustanovenie dáva súdu možnosť použiť moderačné právo a prihliadnuť k osobitným okolnostiam danej veci alebo pomerom účastníkov, nestanovuje však súdu povinnosť citované ustanovenie aplikovať v každom prípade. Pokiaľ navrhovatelia 1/, 2/, dlhodobo žijúci mimo územia Slovenskej republiky, občania K. republiky, resp. N., poukazovali na svoje nepriaznivé finančné a zdravotné pomery, odvolací súd len konštatuje, že tieto skutočnosti súdu preukázané neboli, a preto, i napriek tomu, že navrhovatelia 1/, 2/ sú v dôchodkovom veku, nemal odvolací súd za to, že by dôvody hodné osobitného zreteľa pre použitie výnimočného ust. § 150 ods. 1 O.s.p. mohli spočívať v osobných, majetkových, sociálnych, prípadne iných pomeroch navrhovateľov 1/, 2/. Z týchto dôvodov krajský súd rozsudok okresného súdu i vo výroku o trovách konania ako vecne správny potvrdil. O trovách odvolacieho konania rozhodol podľa § 224 ods. 1, § 151 ods. 1, § 142 ods. 1 O.s.p. a úspešnému odporcovi náhradu trov odvolacieho konania nepriznal, nakoľko mu v tomto odvolacom konaní žiadne trovy nevznikli. K návrhu navrhovateľov 1/, 2/, aby odvolací súd pripustil voči svojmu rozhodnutiu dovolanie na dovolacie otázky: 1) Ak došlo k zásahu do vlastníckych práv pôvodného vlastníka pred niekoľkými desiatkami rokov, je potrebné uprednostniť princíp právnej istoty na strane žalovaného, zapísaného v katastri nehnuteľností ako vlastník, alebo poskytnúť ochranu žalobcovi, resp. jeho právnym nástupcom, odvolávajúcim sa na zákonom stanovenú nepremlčateľnosť vlastníckeho práva?, 2) Dochádza podľa nariadenia SNR č. 4/1945 Sb., resp. nariadenia SNR č. 104/1945 Sb. ku konfiškácii i bez vydania deklaratórneho administratívneho rozhodnutia, osvedčujúceho splnenie podmienok na konfiškáciu?, odvolací súd len konštatuje, že v danej veci nemal za splnené predpoklady stanovené v § 238 ods. 3 O.s.p. pre pripustenie dovolania voči rozsudku odvolacieho súdu, ktorým bol potvrdený rozsudok súdu prvého stupňa, keď mal za to, že nejde po právnej stránke o otázku zásadného významu, ktorá doposiaľ riešená nebola. Rozhodnutie bolo senátom Krajského súdu v Trenčíne prijaté v pomere 3:0. Poučenie: Proti tomuto rozsudku odvolanie n i e j e p r í p u s t n é .

